sagorsarker/bangla-wikipedia huggingface dataset:
সোনার বাংলা কলেজ

সোনার বাংলা কলেজ (ইংরেজি: Sonar Bangla College) বাংলাদেশের কুমিল্লা জেলার অন্তর্গত বুড়িচং উপজেলার ষোলনল ইউনিয়নের গোবিন্দপুরে মনোরম পরিবেশে অবস্থিত একটি স্নাতক পর্যায়ের বেসরকারি কলেজ। ২০০০ সালে প্রতিষ্ঠিত হওয়ার পর থেকে অসংখ্য মেধাবী ও কৃতি শিক্ষার্থী গড়ে তুলেছে এই শিক্ষা প্রতিষ্ঠান।
কলেজের প্রতিষ্ঠাতা অধ্যক্ষ হলেন আবু ছালেক মোঃ সেলিম রেজা সৌরভ। ২০০০ সালের প্রথমার্ধে কলেজটির প্রতিষ্ঠাতা অধ্যক্ষ আবু ছালেক মোঃ সেলিম রেজা সৌরভের উদ্যোগে ও স্থানীয় গণ্যমান্য ব্যক্তিবর্গের সহায়তায় মানসম্মত শিক্ষা প্রদানের লক্ষ্যে বুড়িচং উপজেলার ষোলনল ইউনিয়নের গোবিন্দপুর গ্রামে কুমিল্লা-বুড়িচং সড়কের পার্শ্বে প্রতিষ্ঠালাভ করে সোনার বাংলা কলেজ।
কলেজটিতে ২টি চার তলা ভবন (একটি মূল ভবন অন্যটি বিজ্ঞান-ভবন), একটি একতলা টিনশেড ভবন ও ১০৫টি সিটবিশিষ্ট একটি দ্বিতল ছাত্রাবাস (হাউজ অব উইজডম) রয়েছে। প্রায় ৭০০ জন ধারণক্ষমতাসম্পন্ন অডিটোরিয়াম (শ্যামলিমা), প্রায় ২০০ জন ধারণক্ষতাসম্পন্ন আরেকটি অডিটোরিয়াম (সাগরিকা), একটি নামাজ কক্ষ (প্রার্থনা), ক্যান্টিন (ক্যাফে সিক্সটিন), প্রায় ৮,০০০ বই নিয়ে একটি গ্রন্থাগার (সঞ্চয়িতা), ছাত্রীদের জন্য দুটি কমনরুম (অবকাশ ও অবসর), গেইটের বাইরে একটি সুন্দর যাত্রীছাউনী, এবং ইলেক্ট্রন, নিউরন, স্পেকট্রাম, কম্পিউটার প্লাসসহ বিষয়ভিত্তিক ল্যাব। কলেজ গেট দিয়ে প্রবেশ করলেই বাম দিকে ফুলের বাগান ও পার্কিং শেড এবং ডানদিকে ভলিবল কোর্ট চোখে পড়ে। কলেজে একটি বর্গাকার খেলার মাঠ রয়েছে। তাছাড়া একটি ম্যূরাল নির্মাণ করা হবে যেটি জাতীয় দিবসগুলোর মর্ম ধারণ করে।
কলেজটি সম্পূর্ণ সিসি ক্যামেরা দ্বারা নিয়ন্ত্রিত। প্রায় ৪০টি সচল সিসি ক্যামেরা দ্বারা সার্বক্ষণিক নজরদারি করা হয়।
প্রায় ১৫০০ শিক্ষার্থীর জন্য রয়েছে মোট ২৬টি শ্রেণিকক্ষ ও ৪১ জন শিক্ষক।
কঠোর শৃঙ্খলা, নৈতিক শিক্ষা এবং ঈর্ষণীয় ফলাফলের জন্য এটি কুমিল্লা শিক্ষাবোর্ডের অন্যতম শ্রেষ্ঠ প্রতিষ্ঠান। উচ্চমাধ্যমিক শাখার পাশাপাশি জাতীয় বিশ্ববিদ্যালয়ের অধীনে তিনটি বিষয়ে (ইংরেজি, হিসাববিজ্ঞান ও ব্যবস্থাপনা) অনার্স চালু আছে। উচ্চমাধ্যমিক শাখায় প্রত্যেক শিক্ষাবর্ষে মোট ৪৫০ জন ভর্তি করানো হয় (প্রত্যেক বিভাগে ১৫০ জন করে)। কলেজে প্রায় ৬০ জনের মত শিক্ষক, কর্মচারী রয়েছে। তাছাড়া বোর্ড পরীক্ষায় শতভাগ পাশসহ আনুপাতিক হারে সর্বোচ্চ জিপিএ-৫ প্রাপ্তির জন্য এ কলেজের সুনাম অনেক। জাতীয় বিশ্ববিদ্যালয়ের অধীনে স্নাতক (সম্মান) শ্রেণির ফলাফলও বেশ ভালো।
উচ্চমাধ্যমিক শাখায় সকাল ১০ টা বাজে ক্লাস শুরু হয় এবং বিকেল ৪ টায় শেষ হয়। প্রত্যেক বৃহস্পতিবারে সকালের সমাবেশ অনুষ্ঠিত হয়। প্রত্যেক রবিবারে সাপ্তাহিক টিউটোরিয়াল পরীক্ষা অনুষ্ঠিত হয়।
সোনার বাংলা কলেজ পড়াশোনার পাশাপাশি সহশিক্ষা কার্যক্রমে বেশ গুরুত্ব দেয়। প্রতিষ্ঠানটি বরাবরই জেলা, আঞ্চলিক ও বিভাগীয় পর্যায়ে ক্রীড়া, সাংস্কৃতিক কর্মকাণ্ড, বিতর্ক, কুইজ, সৃজনশীল কর্মকাণ্ড এবং বিভিন্ন অলিম্পিয়াডে ঈর্ষণীয় ফলাফল করছে। প্রত্যেক বৃহস্পতিবারে ক্লাস শেষে সাংস্কৃতিক ও ক্লাব কার্যক্রম পরিচালিত হয়। ডিবেটিং ক্লাব, সায়েন্স ক্লাব, ইকোলজি ক্লাব, রাইটার্স ক্লাব ও ল্যাঙ্গুয়েজ ক্লাবসহ মোট ১৫টি সক্রিয় ক্লাব রয়েছে। শিক্ষার্থীদের পাঠে মনোযোগী করতে চালু আছে 'গাইড এন্ড মোটিভেশন প্রোগ্রাম'। নৈতিক শিক্ষার জন্য আলাদা একটি পিরিয়ড আছে। খেলাধুলার জন্য আছে স্পোর্টস ক্লাব। মানবসেবায় ব্রতী হওয়ার জন্য সক্রিয় রয়েছে রোভার স্কাউট।
এইচএসসি পরীক্ষার আগে প্রাতিষ্ঠানিক ও সহশিক্ষা কার্যক্রমের উপর ভিত্তি করে একজনকে 'দি বেস্ট স্টুডেন্ট অফ দ্য ইয়ার', দুজনকে 'স্টুডেন্ট অফ দ্য ইয়ার', একজন ছেলে ও আরেকজন মেয়েকে খেলাধুলার জন্য 'অ্যাথলিট অফ দ্য ইয়ার' অ্যাওয়ার্ডে ভূষিত করা হয়।
মিট্‌জি গেনর

মিট্‌জি গেনর (; জন্ম: ফ্রান্সেস্কা মার্লেনে দে চানিই ফন গার্বার, ৪ সেপ্টেম্বর, ১৯৩১) হলেন একজন মার্কিন অভিনেত্রী, গায়িকা ও নৃত্যশিল্পী। তিনি "দেয়ার্স নো বিজনেস লাইক শো বিজনেস" (১৯৫৪), "দ্য বার্ডস অ্যান্ড দ্য বিস" (১৯৫৬) ও "সাউথ প্যাসিফিক" (১৯৫৮) চলচ্চিত্রে অভিনয়ের জন্য প্রসিদ্ধি অর্জন করেন। ১৯৫৮ সালে রজার্স ও হ্যামারস্টেইনের সঙ্গীতনাট্যের চলচ্চিত্রায়ন "সাউথ প্যাসিফিক"-এ অভিনয় করে তিনি সেরা সঙ্গীতধর্মী বা হাস্যরসাত্মক চলচ্চিত্র অভিনেত্রী বিভাগে গোল্ডেন গ্লোব পুরস্কারের মনোনয়ন লাভ করেন।
গেনর ১৯৩১ সালের ৪ঠা সেপ্টেম্বর ইলিনয় অঙ্গরাজ্যের শিকাগো শহরে জন্মগ্রহণ করেন। তার জন্মনাম ফ্রান্সেস্কা মার্লেনে ডা চানিই ফন গার্বার। তার পিতা হেনরি ফন গার্বার একজন বেহালাবাদক, সেলবাদক ও সঙ্গীত পরিচালক এবং তার মাতা পলিন একজন নৃত্যশিল্পী। তার পিতার দ্বিতীয় বিবাহের ফলে তিনি যুদ্ধ-বিরোধী সমাজকর্মী ডোনাল্ড ডব্লিউ. ডানকানের সৎ বোন।
যখন তার ৩ বছর বয়স তখন তার পরিবার প্রথম ইলিনয়ের এলজিনে চলে যান। পরে তারা ডেট্রয়েট এবং যখন তার ১১ বছর বয়স তখন হলিউড শহরে চলে যায়। তিনি শৈশবে ব্যালেরিনা হিসেবে তালিম নেন এবং দলীয় নৃত্যশিল্পী হিসেবে তার কর্মজীবন শুরু করেন।
গেনর ১৭ বছর বয়সে টুয়েন্টিয়েথ সেঞ্চুরি ফক্সের সাথে সাত বছরের জন্য চুক্তিবদ্ধ হন। তিনি একাধিক সঙ্গীতধর্মী চলচ্চিত্র গান, অভিনয় ও নৃত্য পরিবেশন করেন, এবং প্রায়ই সে সময়ের বড় বড় তারকা অভিনেতাদের বিপরীতে কাজ করেন। ফক্সে থাকাকালীন গেনরের সবচেয়ে জনপ্রিয় চলচ্চিত্র ছিল "দেয়ার্স নো বিজনেস লাইক শো বিজনেস" (১৯৫৪)। এই চলচ্চিত্রের প্রচ্ছদে ইথেল মারম্যান, ড্যান ডেইলি, ম্যারিলিন মনরো, ডোনাল্ড ওকনর ও জনি রের পর তার নাম অন্তর্ভুক্ত ছিল।
তার সবচেয়ে বেশি আন্তর্জাতিক পরিচিতি আসে ১৯৫৮ সালে রজার্স ও হ্যামারস্টেইনের সঙ্গীতনাট্যের চলচ্চিত্রায়ন "সাউথ প্যাসিফিক" (১৯৫৮) চলচ্চিত্রে অভিনয়ের মধ্য দিয়ে। এতে তিনি এনসাইন নেলি ফরবুশ চরিত্রে অভিনয় করে সেরা সঙ্গীতধর্মী বা হাস্যরসাত্মক চলচ্চিত্র অভিনেত্রী বিভাগে গোল্ডেন গ্লোব পুরস্কারের মনোনয়ন লাভ করেন।
আর্থার কনিংহ্যাম

আর্থার কনিংহ্যাম (; ; জন্ম: ১৪ জুলাই, ১৮৬৩ - মৃত্যু: ১৩ জুন, ১৯৩৯) ভিক্টোরিয়ার এমেরাল্ড হিল এলাকায় জন্মগ্রহণকারী অস্ট্রেলীয় আন্তর্জাতিক ক্রিকেটার ছিলেন। অস্ট্রেলিয়া ক্রিকেট দলের অন্যতম সদস্য ছিলেন তিনি। ১৮৯৪ সালে সংক্ষিপ্ত সময়ের জন্যে অস্ট্রেলিয়া দলের পক্ষে আন্তর্জাতিক ক্রিকেটে অংশ নিয়েছেন।
ঘরোয়া প্রথম-শ্রেণীর অস্ট্রেলীয় ক্রিকেটে কুইন্সল্যান্ডের প্রতিনিধিত্ব করেছেন। দলে তিনি মূলতঃ অল-রাউন্ডার হিসেবে খেলতেন। বামহাতে ব্যাটিংয়ের পাশাপাশি বামহাতে ফাস্ট-মিডিয়াম বোলিং করতেন গাঢ়বর্ণের অধিকারী আর্থার কনিংহ্যাম।
কুইন্সল্যান্ডের শুরুর দিকের প্রথম-শ্রেণীর সেঞ্চুরি করেছেন তিনি। এনএসডব্লিউ’র বিপক্ষে ১৫১ রানের মনোজ্ঞ ইনিংস খেলেছিলেন।
প্রথম-শ্রেণীর ক্রিকেটে স্বল্প অংশগ্রহণ থাকা স্বত্ত্বেও শেফিল্ড শিল্ডে অংশগ্রহণের পূর্বেই ছয়জন খেলোয়াড়ের অন্যতম হিসেবে অস্ট্রেলিয়ার পক্ষে টেস্ট ক্রিকেটে অংশগ্রহণ করার সুযোগ পেয়েছিলেন। সমগ্র খেলোয়াড়ী জীবনে একটিমাত্র টেস্টে অংশগ্রহণের সুযোগ পান আর্থার কনিংহ্যাম। ১৮৯৪ সালে সফরকারী ইংরেজ দলের বিপক্ষে অ্যাশেজ সিরিজের প্রথম টেস্টে অংশ নেন। ২৯ ডিসেম্বর, ১৮৯৪ তারিখে মেলবোর্নে অনুষ্ঠিত টেস্টে অভিষেক ঘটে আর্থার কনিংহ্যামের। ইনিংসের প্রথম বলেই উইকেট লাভ করে সকলকে চমক দেখান ও স্মরণীয় করে রেখেছেন নিজেকে। এটি টেস্টের প্রথম বল ছিল। ২৯ ডিসেম্বর, ১৮৯৪ তারিখে মেলবোর্ন ক্রিকেট গ্রাউন্ডে সফরকারী ইংল্যান্ড দলের বিপক্ষে আর্চি ম্যাকলারেনকে হ্যারি ট্রটের কটে পরিণত করেছিলেন। প্রথম ইনিংসে ২/১৭ লাভ করলেও দ্বিতীয় ইনিংসে কোন উইকেটের সন্ধান পাননি আর্থার কনিংহ্যাম। এটি টেস্টের প্রথম বল ছিল।
রোমান ক্যাথলিক পাদ্রী ফ্রান্সিস ডেনিস ও’হারানের ব্যক্তিগত সচিব ছিলেন তার স্ত্রী কার্ডিনাল মোরান। ১৮৯৯ সালে তার সাথে যৌন নিপীড়নের অভিযোগ এনে ১৮৯৯ সালে বিবাহ-বিচ্ছেদের ন্যায় কেলেঙ্কারী ঘটান। তবে, বিচারকমণ্ডলী কনিংহ্যামের বিপক্ষে অবস্থান করে। এরপর সস্ত্রীক নিউজিল্যান্ডে অভিবাসিত হন। ১৯১২ সালে তার স্ত্রী নির্যাতনের অভিযোগে বিবাহ-বিচ্ছেদ ঘটায়।
তার সন্তান স্যার আর্থার কনিংহ্যাম প্রথম বিশ্বযুদ্ধে এয়ার এইস এবং দ্বিতীয় বিশ্বযুদ্ধে এয়ার মার্শাল উপাধি লাভ করেন। কৌতুকপ্রবণ ব্যক্তি হিসেবে বেশ সুনাম ছিল তার। ১৮৯৩ সালে ব্ল্যাকপুলে প্রস্তুতিমূলক খেলায় মাঠের বাইরে উষ্ণতা লাভের জন্য খড় জমিয়ে আগুন জ্বালিয়েছিলেন। খেলোয়াড়ী জীবন থেকে অবসর নেয়ার পর বেশ দূরবস্থায় নিপতিত হন। প্রতারণার দায়ে হাজতবাস করতে বাধ্য হন ও পাগলা গারদে দেহাবসান ঘটে তার।
১৩ জুন, ১৯৩৯ তারিখে ৭৬ বছর বয়সে নিউ সাউথ ওয়েলসের গ্ল্যাডেসভিল এলাকায় আর্থার কনিংহ্যামের দেহাবসান ঘটে। এরপর তাকে রুকউড সমাধিক্ষেত্রে সমাহিত করা হয়।
রিচার্ড এস. কাস্তেলানো

রিচার্ড সালভাতোরে কাস্তেলানো (; ৪ সেপ্টেম্বর ১৯৩৩ - ১০ ডিসেম্বর ১৯৮৮) ছিলেন একজন মার্কিন অভিনেতা। তিনি তার অস্কার মনোনীত "লাভার্স অ্যান্ড আদার স্ট্রেঞ্জার্স" (১৯৭০) এবং পরবর্তীতে "দ্য গডফাদার" (১৯৭২) চলচ্চিত্রের পিটার ক্লেমেঞ্জা চরিত্রে অভিনয়ের জন্য সর্বাধিক স্মরণীয়। তিনি পরবর্তীতে "গডফাদার"-এর টেলিভিশন স্পিন-অফ মিনি ধারাবাহিক "দ্য গডফাদার সাগা" (১৯৭৭)-এ চলচ্চিত্রে তার অভিনীত চরিত্রে অভিনয় করেন।
কাস্তেলানো ১৯৩৩ সালের ৪ঠা সেপ্টেম্বর নিউ ইয়র্ক সিটির দ্য ব্রংক্‌সে এক ইতালীয় ক্যাথলিক পরিবারে জন্মগ্রহণ করেন। তার স্ত্রীয়ের ভাষ্য অনুসারে তিনি গাম্বিনোর অপরাধের সাথে সম্পৃক্ত পরিবারের প্রধান পল কাস্তেলানোর ভাইপো।
তিনি ১৯৮৮ সালের ১০ই ডিসেম্বর নিউ জার্সির নর্থ বার্জেনে ৫৫ বছর বয়সে মৃত্যুবরণ করেন।
ব্রায়ান রোজ

ব্রায়ান চার্লস রোজ (; জন্ম: ৪ জুন, ১৯৫০) কেন্টের ডার্টফোর্ডে জন্মগ্রহণকারী বিখ্যাত ও সাবেক ইংরেজ আন্তর্জাতিক ক্রিকেট তারকা। ইংল্যান্ড ক্রিকেট দলের অন্যতম সদস্য ছিলেন তিনি। ১৯৭৭ থেকে ১৯৮১ সময়কালে ইংল্যান্ড ক্রিকেট দলের পক্ষে আন্তর্জাতিক ক্রিকেট অঙ্গনে খেলেছেন। ঘরোয়া প্রথম-শ্রেণীর ক্রিকেটে সমারসেটের প্রতিনিধিত্ব করেছেন তিনি। দলে তিনি মূলতঃ বামহাতি উদ্বোধনী ব্যাটসম্যান হিসেবে খেলতেন। এছাড়াও, বামহাতে মিডিয়াম বোলিংয়ে পারদর্শীতা দেখিয়েছেন ‘রোজি’ ডাকনামে পরিচিত ব্রায়ান রোজ।
বালকদের উপযোগী ওয়েস্টন-সুপার-মেয়ার গ্রামার স্কুলে ব্রায়ান রোজ অধ্যয়ন করেন। শিক্ষাজীবন শেষে শিক্ষক হিসেবে প্রশিক্ষণ গ্রহণ করেন তিনি।
এরপর সমারসেটের সদস্যরূপে সফলতার সাথে কাউন্টি ক্রিকেট জীবন সম্পন্ন করেন তিনি। বামহাতি উদ্বোধনী ব্যাটসম্যান হিসেবে ১৯৭৮ সালে ব্রায়ান ক্লোজের পরিবর্তে দল পরিচালনা করার সুযোগ পান। ১৯৭৯ সালে দলের ইতিহাসে প্রথমবারের মতো জিলেট কাপের শিরোপা জয়ে নেতৃত্ব দেন। একই সালে জন প্লেয়ার লীগের শিরোপা পায় তার দল। ঐ দলটিতে তখন ইয়ান বোথাম, ভিভ রিচার্ডস ও জোয়েল গার্নারের ন্যায় বিশ্বমানের খেলোয়াড়ের অন্তর্ভূক্তি ছিল। ঘরোয়া ক্রিকেটে সুন্দর ক্রীড়াশৈলী প্রদর্শনের স্বীকৃতিস্বরূপ ১৯৮০ সালে উইজডেন কর্তৃক অন্যতম বর্ষসেরা ক্রিকেটারের মর্যাদা লাভ করেন তিনি।
১৯৭৯ সালে বেনসন এন্ড হেজের আঞ্চলিক খেলায় ওরচেস্টারশায়ারের বিপক্ষে ইনিংস ঘোষণা করে বেশ দূর্নাম কুড়ান। এরফলে শ্রেয়তর রান-রেটে পরবর্তী ধাঁপে উত্তরণ ঘটে তার দলের। তবে, নিয়ম অনুসারে সমারসেটকে প্রতিযোগিতায় বিঘ্ন সৃষ্টি করায় বাদ দেয়া হয় ও রোজকে গণমাধ্যমের কাছে জবাবদিহিতার মুখোমুখি হতে হয়।
সমগ্র খেলোয়াড়ী জীবনে ২৭০টি প্রথম-শ্রেণীর খেলায় অংশ নিয়ে ৩৩.২৫ গড়ে ১৩,২৩৬ রান তুলেন। ব্যক্তিগত সর্বোচ্চ করেন ২০৫ রান।
১৯৭৭ থেকে ১৯৮১ সাল পর্যন্ত আন্তর্জাতিক ক্রিকেট অঙ্গনে সরব উপস্থিতি ছিল ব্রায়ান রোজের। এ সময়ে তিনি নয়টি টেস্ট ও দুইটি একদিনের আন্তর্জাতিকে অংশগ্রহণের সৌভাগ্য অর্জন করেন। ১৪ ডিসেম্বর, ১৯৭৭ তারিখে পাকিস্তানের বিপক্ষে টেস্ট অভিষেক ঘটে ব্রায়ান রোজের।
ইংরেজ অধিনায়ক ইয়ান বোথামের বদান্যতায় ব্রায়ান রোজ নয় টেস্ট খেলার সুযোগ পেয়েছিলেন। ১৯৮০ সালে ভয়ঙ্কর ও ভীতিপ্রদ দল হিসেবে সুনাম কুড়ানো ওয়েস্ট ইন্ডিজের মুখোমুখি হতে হয়েছি তাকে। ৪৮.৬০ গড়ে ২৪৩ রান তুলেছিলেন তিনি। চোখের সমস্যায় পড়ে শুরুতেই বিদায় নিতেন ও খেলোয়াড়ী জীবনের বাদ-বাকী সময় চশমা ব্যবহার করতেন।
প্রথম-শ্রেণীর ক্রিকেট থেকে অবসর নেয়ার পর শিক্ষকতা পেশায় ফিরে যান। তাস্বত্ত্বেও সমারসেটের সাথে নিবিড় সম্পর্ক বজায় রাখেন ব্রায়ান রোজ। টনটনভিত্তিক ক্লাব দলটির ক্রিকেট সভাপতির দায়িত্ব পালন শেষে ক্রিকেট পরিচালকের দায়িত্বে ছিলেন। কিন্তু, ২০১২ সালে তাকে পদত্যাগ করতে হয়েছিল।
কানু বন্দ্যোপাধ্যায়

কানু বন্দ্যোপাধ্যায় (২০ জুন ১৯০৫ - ২৭ জানুয়ারি ১৯৮৩) একজন বাঙালি মঞ্চ ও চলচ্চিত্র অভিনেতা। 
১৯২৭-এ নির্বাক ‘দুর্গেশনন্দিনী’ দিয়ে ছবিতে অভিনয় শুরু করেন কানু বন্দ্যোপাধ্যায়, আশির দশকের গোড়া অবধি অভিনয় করেছেন। কানু বন্দ্যোপাধ্যায় অভিনীত একটি বিশিষ্ট হিন্দি ছবি বিপ্লব রায়চৌধুরীর ‘শোধ’। তিরিশ থেকে সত্তর দশক অবধি দাপটে অভিনয় করে গিয়েছেন মঞ্চে, এমনকি বেতার-নাটকেও।
"পথের পাঁচালী" ও "অপরাজিত" ছবিতে হরিহর রায় উনার উল্লেখযোগ্য চরিত্র।
'সাধক হিসেবে অভিনয়-কর্মকে নিয়েছিলেন বলেই সাধারণ মানুষ হিসেবে জীবনযাপন করেছেন এবং অসাধারণ দক্ষতায় প্রকাশ করেছেন সাধারণ মানুষের জীবন।’
সুলতানপুর ইউনিয়ন, ব্রাহ্মণবাড়িয়া সদর

সুলতানপুর বাংলাদেশের ব্রাহ্মণবাড়িয়া জেলার অন্তর্গত ব্রাহ্মণবাড়িয়া সদর উপজেলার একটি ইউনিয়ন।
সুলতানপুর ইউনিয়নের আয়তন ৭,৩৩৬ একর (২৯.৬৯ বর্গ কিলোমিটার)।
২০১১ সালের আদমশুমারি অনুযায়ী সুলতানপুর ইউনিয়নের মোট জনসংখ্যা ৩২,১৭০ জন। এর মধ্যে পুরুষ ১৬,০১২ জন এবং মহিলা ১৬,১৫৮ জন। মোট পরিবার ৫,৬৫৯টি। জনসংখ্যার ঘনত্ব প্রতি বর্গ কিলোমিটারে প্রায় ১,০৮৪ জন।
ব্রাহ্মণবাড়িয়া সদর উপজেলার দক্ষিণ-পশ্চিমাংশে সুলতানপুর ইউনিয়নের অবস্থান। এ ইউনিয়নের পূর্বে বাসুদেব ইউনিয়ন ও মাছিহাতা ইউনিয়ন; উত্তরে মাছিহাতা ইউনিয়ন ও রামরাইল ইউনিয়ন; পশ্চিমে রামরাইল ইউনিয়ন, তিতাস নদী, নবীনগর উপজেলার নাটঘর ইউনিয়ন ও কাইতলা উত্তর ইউনিয়ন এবং দক্ষিণে তিতাস নদী ও কসবা উপজেলার মূলগ্রাম ইউনিয়ন অবস্থিত।
সুলতানপুর ইউনিয়ন ব্রাহ্মণবাড়িয়া সদর উপজেলার আওতাধীন ১১নং ইউনিয়ন পরিষদ। এ ইউনিয়নের প্রশাসনিক কার্যক্রম ব্রাহ্মণবাড়িয়া সদর থানার আওতাধীন। এটি জাতীয় সংসদের ২৪৫নং নির্বাচনী এলাকা ব্রাহ্মণবাড়িয়া-৩-এর অংশ।
ওয়ার্ড ভিত্তিক গ্রাম সমূহ:
১ নং ওয়ার্ড- পাতৈরহাতা, উরশীউড়া,
২ নং ওয়ার্ড- উত্তর জাঙ্গাল, দক্ষিণ জাঙ্গাল, ইয়াকুব নগর,
৩ নং ওয়ার্ড- সুলতানপুর (উত্তর অংশ), পূর্ব সুলতানপুর,
৪ নং ওয়ার্ড- সুলতানপুর (দক্ষিণ অংশ)
৫ নং ওয়ার্ড- টানচক-মনাই বাড়ি, সীতাসার, মহিউদ্দিননগর, যুক্কা-টাঙ্গা-পদ্মার পাড়,
৬ নং ওয়ার্ড- হালকাটা, শাহপুর, বিরামপুর (দক্ষিণ), ছোট শাহপুর, রাজকৃষ্ণপুর,
৭ নং ওয়ার্ড- বিরামপুর,
৮ নং ওয়ার্ড- হাবলাউচ্চ, দিঘিরপাড়, মিয়াচাঁনপুর,উত্তর পাড়া।
৯ নং ওয়ার্ড- শিলাউর।
২০১১ সালের আদমশুমারি অনুযায়ী সুলতানপুর ইউনিয়নের সাক্ষরতার হার ৫০.৮%।
কুমিল্লা-সিলেট মহাসড়কের ৪টি বাসস্ট্যান্ড সুলতানপুর ইউনিয়নের আওতায় পড়ে। দক্ষিণ থেকে উত্তরে স্টেশনগুলোর নাম যথাক্রমে: মহিউদ্দিননগর বাসস্ট্যান্ড, পঞ্চবটি বাসস্ট্যান্ড, সুলতানপুর বাসস্ট্যান্ড, রাধিকা বাসস্ট্যান্ড। এ বাসস্ট্যান্ডগুলো থেকে সিএনজি, অটোরিকসা, রিকসা ইত্যাদি যানবাহন দিয়ে ইউনিয়নের বিভিন্ন গ্রাম-পাড়া-মহল্লায় যাতায়াত করা যায়। 
তিতাস নদীর তীর ঘেঁষে, সুলতানপুর ইউনিয়ন অফিসের পশ্চিমপাশে বুক চিরে বয়ে গেছে ‘গোদের বিল’ নামক একটি শাখা যেটি হালকাটা ও শাহপুর গ্রামকে সুলতানপুর গ্রাম থেকে আলাদা করেছে। কোনো এক সময় এ বিল দিয়ে প্রবাহিত-পানি বয়ে যেত। ব্যবসায় করার জন্য দূর-দূরান্ত থেকে আসা নৌকা ঘাটে দেখা যেত। কালের বিবর্তনে এখন সমতল মাঠের এক ফসলের জমিতে পরিণত হয়েছে। এই শাখাটি উত্তর ও উত্তর-পশ্চিম দিকে গিয়ে জাঙ্গাল ও হাবলাউচ্চ গ্রাম দুটিকে বিভক্ত করে, ঈশাননগরের পাশ ঘেঁষে সেন্দা ও শিলাউর হয়ে তিতাস নদীতে গিয়ে পতিত হয়েছে।
হিন্দু ধর্মে বাঙালি বৌদ্ধ দেবদেবী

চর্যাপদে উল্লেখিত বাঙালি বৌদ্ধ দেবদেবীগণের অধিকাংশই বর্তমান বাঙালি হিন্দু কর্তৃক উপাসিত হচ্ছেন। বর্তমানে বাংলার হিন্দুধর্মে বিশেষত পশ্চিমবঙ্গের বাঙালি সংস্কৃতিতে বৌদ্ধ ধর্মের উল্লেখযোগ্য প্রভাব রয়েছে। বাঙালি হিন্দু সংস্কৃতি প্রধানত শাক্ত, বৌদ্ধ ও শৈব ধর্মের মিশ্রণ। বাংলার তন্ত্র উপাসনাও হিন্দু ও বৌদ্ধ তন্ত্রের মিলিত ধারা। বাঙালি বৌদ্ধ ও হিন্দু উভয়ের মধ্যে উপাসিত দেবদেবীরা ( চর্যাপদে যাঁদের উল্লেখ রয়েছে) হলেন শ্রীমহাকাল, বাসলী(বাস্থালী), শ্রীউগ্রতারা প্রভৃতি।
চর্যাপদে বৌদ্ধ দেবতা হিসেবে উল্লেখ্য রয়েছে। তিনি হিন্দুধর্মের শিব বা মহাকালের অনুরূপ দেবতা। তার যে বর্ণনা পাওয়া গেছে গাত্রবর্ন নীল, লম্বোদর, ক্রোধাধিপাতি, কটিতে ব্যাঘ্র চর্ম, ত্রিনয়ন। নাগকুণ্ডল, নাগহার তার প্রসাধন। তিনি প্রেতে আরূঢ় হয়ে আছেন।
চর্যাপদে উল্লেখিত বৌদ্ধদেবী, হিন্দুধর্মের কালীর অনুরূপ দেবী। তিনি তান্ত্রিক বৌদ্ধদেবী হিসেবে প্রসিদ্ধ তার ধ্যান মন্ত্রে উল্লেখ রয়েছে যে তিনি যোগিনী পরিবেষ্টিত রয়েছেন। তিনি জিহ্বা বের করে ভয়ঙ্কর রূপ - "লোল জিহ্বা ভয়ঙ্করা"। তিনি দিগম্বরী, মুক্তকেশী, কণ্ঠে নরমুন্ড মালা, শিরে সিঁদুর, নয়নে কজ্জল। ত্রিনয়না তিনি। হাতে খড়্গ ও করোটি। তিনি এক পায়ে হেরুক-বজ্ররায়কে চেপে ধরেছেন। উল্লেখ তিনি বৌদ্ধদেবতা হেরুকের গৃহিণী। তিনি শ্মশানবাসিনী অক্ষয় দুঃখ দূর করেন।
বৌদ্ধদেবী শ্রীউগ্রতারা সারাসরি হিন্দুধর্মে গৃহীত হয়েছে। তিনি বৌদ্ধতন্ত্রের দেবী আবার অন্যদিকে হিন্দুতন্ত্রের দশমহাবিদ্যার দ্বিতীয় বিদ্যা। গাত্রবর্ন নীল, বস্ত্র বলতে ব্যাঘ্রাম্বর, ত্রিনয়ন। তিনি চতুর্ভুজা, হাতে খড়্গ, নরকরোটি, কপাল ও নীলপদ্ম। শব তার পায়ে দলিত, তিনি লম্বোদর। পশ্চিমবঙ্গের তারাপীঠ ও বর্গভীমা তার প্রসিদ্ধ মন্দির।
আনিসা আহমেদ

আনিস আহমেদ একজন মালদ্বীপের মানবাধিকার কর্মী।
তিনি ১৯৮৫ থেকে ১৯৮৬ সাল পর্যন্ত পেন্সিলভেনিয়া স্টেট ইউনিভার্সিটি হামফ্রে ফেলো হিসেবে পড়াশোনা করেন। পরে তিনি মালদ্বীপের নারী বিষয়ক উপমন্ত্রী হিসাবে দায়িত্ব পালন করেন, যেখানে তিনি গার্হস্থ্য সহিংসতার বিষয়টি সবার সামনে নিয়ে এসেছিলেন যদিও এটি করা নিষিদ্ধ ছিল। সরকারের জন্য তার সেবা প্রদানের পর তিনি এনজিও প্রতিষ্ঠা করেন যার নামকরণ করা হয় "হোপ ফর উইমেন", যেখানে তিনি পুলিশ, শিক্ষার্থী ও অন্যান্যদের সাথে লিঙ্গ ভিত্তিক সহিংসতার বিষয়ে নেতৃত্ব প্রদান করেন। যখন মালদ্বীপের জাতীয় রেডিও ধর্মীয় পণ্ডিতদের তুলে ধরতে শুরু করে, যারা দাবি করে যে নারীর জিনগত বিমোচন বা যৌনাঙ্গে অঙ্গহানি ইসলাম দ্বারা সমর্থিত ছিল, তখন তিনি সরকারকে হস্তক্ষেপ নিতে এবং নারীর জিনগত বিকৃতির দ্বারা সৃষ্ট ক্ষতি সম্পর্কে সার্বজনিকভাবে কথা বলার অনুরোধ জানান।
তিনি ২০১২ সালের আন্তর্জাতিক সাহসী নারী পুরস্কার প্রাপক। তিনি দ্বিতীয় মালদ্বীপের একজন নারী যিনি আন্তর্জাতিক সাহসী নারী পুরস্কার লাভ করেন।.
১৯ শতকের সাহিত্য

১৯ শতকের সাহিত্য বলতে উনবিংশ শতাব্দীতে রচিত বিশ্বসাহিত্যকে বোঝানো হয়। ১৭৯৯ সাল থেকে ১৯০০ সাল পর্যন্ত রচিত সাহিত্য এই সময়কালের আওতাভুক্ত।  চিত্রকলা এবং সংস্কৃতির অন্যান্য ধারায় সাথে সামঞ্জস্যতা রেখে উনিশ শতকের সাহিত্যও উল্লেখযোগ্য উন্নয়ন ঘটেছিলো।
১৯শতকের মধ্যবর্তী সময় থেকে ফরাসি সাহিত্য বাস্তববাদিতার চল পরিলক্ষিত হয়। পরবর্তীতে এটি ১৯শতকের শেষার্ধ থেকে বিংশ শতাব্দীর লেখকদের মাঝেও ব্যাপ্তি লাভ করে। সমকালীন সমাজ ও জীবন যেমন ছিলো বা রয়েছে তেমনিভাবে চিত্রায়িত করাই সেই সময়ের সাহিত্যিকদের আকৃষ্ট করে। বস্তুবাদের এই সাধারণ চেতনাই তাদেরকে মামুলী ক্রিয়াকলাপ ও অভিজ্ঞতা নথিভুক্ত করার যাবতীয় কল্পনাবিলাসী লেখনশৈলী বাদ দিয়ে, প্রাত্যহিক জীবনচরিতকে চিত্রায়িত করতে অনুপ্রাণিত করেছিলো।
রানা দাজানি

রানা দাজানি জর্দানের একজন অনুজীববিজ্ঞানী এবং হাশেমিয় বিশ্ববিদ্যালয়ের সহযোগী অধ্যাপক।
দাজানি ২০০৫ সালে লোয়া বিশ্ববিদ্যালয় থেকে পিএইচডি অর্জন করেন। তিনি হার্ভার্ড বিশ্ববিদ্যালয় এর র‍্যাডক্লিফ ইনস্টিটিউট ফর অ্যাডভান্সড স্টাডি থেকে ফেলোশিপ এবং আইজেনহাওয়ার ফেলোশিপ অর্জন করেন। ডঃ দাজানি একটি সম্পূর্ণ মেধাবৃত্তি ও দুইটি মেধাবৃত্তির পুরস্কার অর্জন করেন। তিনি ইয়েল স্টেম সেল সেন্টার এর একজন সাবেক অধ্যাপক ও কেমব্রিজ বিশ্ববিদ্যালয় এবং জর্ডানের স্টেম সেল থেরাপি সেন্টারের একজন বিশেষজ্ঞ।
যুক্তরাজ্য ভিত্তিক "মুসলিম সায়েন্স ম্যাগাজিন" তাকে ইসলামী বিশ্বে প্রভাবশালী নারী হিসেবে উল্লেখ করেন এবং "সিইও মিডল ইস্ট ম্যাগাজিন" তাকে "১০০ জন আরবীয় ক্ষমতাশালী নারীর" মধ্যে ১৩ তম নারী বলে উল্লেখ করেন।
২০১৫ সালে জর্ডানে অবস্থিত যুক্তরাষ্ট্রের দূতাবাস মধ্যপ্রাচ্য ও উত্তর আফ্রিকার জন্য পরিবেশ, বিজ্ঞান, স্বাস্থ্য ও প্রযুক্তি অফিসের অনুষ্ঠানে দাজানিকে ফেম হলের নারী বিজ্ঞানী খেতাবে ভূষিত করেন। এই পদক দেওয়া হয়েছে জীববিবর্তন ও ইসলাম, ক্যান্সার, স্টেম কোষ ও ডায়াবেটিসের জিনোম ওয়াইড গবেষণা সংক্রান্ত কাজে জন্য। .
দাজানি নারীর বিজ্ঞান শিক্ষার জন্য ব্রতী হিসেবে কাজ করেছেন, একইসাথে জৈবিক বিবর্তন তত্ত্বের সাথে ইসলাম এর সম্পর্ক আছে, তা প্রচারেও নিরলস ভূমিকা রেখেছেন। তিনি "আমরা ভালোবাসি পড়তে" (ইংরেজিঃ We Love Reading) অনুষ্ঠানের প্রতিষ্ঠাতা এবং একে পরিচালনা করেছেন। এই প্রোগ্রাম ৩০ টি দেশ জুড়ে শিশু স্বাক্ষরতা সৃষ্টিতে সহায়ক ভূমিকা রেখেছে। "আমরা ভালোবাসি পড়তে " এই প্রোগ্রাম পরিচালনা করতে ৭৩০ জন নারীকে প্রশিক্ষণ দেওয়া হয়েছে, যারা কৌশলে গল্প বলে এই প্রোগ্রামের জন্য ২০১৭ সালে এটি কিং সেজং স্বাক্ষরতা পুরস্কার পায়। এই কাজের ফলাফল হিসেবে জর্ডানে ৩৩০ টি পাঠাগার প্রতিষ্ঠিত হয়, ১০,০০০ শিশু স্বাক্ষরতার সুযোগ লাভ করে, যাদের ৬০ শতাংশই বালিকা ছিল। এই কাজের জন্য তিনি নিম্নলিখিত সম্মান পেয়েছেন : শিক্ষায় অবদানে ২০১৫ তে স্টার পুরস্কার, ২০১৫ তে ৫০ জন শ্রেষ্ঠ সামাজিক উদ্যোক্তা পদক, শিশু অভিবাসীদের প্রতি জন্য "টপ আইডিয়া" সম্মান; তিনি ২০১৩ সালে তার কাজের জন্য পেয়েছেন লাইব্রেরি অফ কংগ্রেস সাহিত্য পুরস্কার ২০০৯ সালে তিনি আরব বিশ্বে সামাজিক উদ্যোক্তা হিসেবে পেয়েছেন সিনেগ্রোস পুরস্কার।
২০১০ সালে দাজানি ক্লিনটন গ্লোবাল ইনিশিয়েটিভ এর সদস্যপদ লাভ করেন। ২০১৪ সালে দাজানি বিজ্ঞ কাতার পুরস্কার পান এবং ২০১৪ তে রাজা হুসেন পদক এবং ২০০৮ সালে রাজা হুসেন ক্যান্সার সেন্টার ও জীবপ্রযুক্তি ইনস্টিটিউট পুরস্কার পান। ২০১৭ এর অক্টোবরে তিনি হার্ভার্ড বিশ্ববিদ্যালয়ের র‍্যাডক্লিফ ইনস্টিটিউট ফর অ্যাডভান্সড স্টাডি এর ফেলোশিপ অর্জন করেন।
দাজানি জাতিসংঘের জর্ডান নারী উপদেষ্টা কাউন্সিলের সদস্য। তিনি সায়েন্স ও ন্যাচার সাময়িকীতে বিভিন্ন পিয়ার রিভিউ প্রতিবেদন প্রকাশ করেছেন। তিনি কেমব্রিজ বিশ্ববিদ্যালয়ের সম্মেলনে; ম্যাসাচুসেটস ইনস্টিটিউট অব টেকনোলজি, ম্যাকগিল বিশ্ববিদ্যালয়,এবং ব্রিটিশ কাউন্সিলের "বিশ্বাস, সংলাপ" সম্মেলনে বক্তব্য দিয়েছেন।
লিওনার্ড ফ্রে

লিওনার্ড ফ্রে (; ৪ সেপ্টেম্বর ১৯৩৮ - ২৪ আগস্ট ১৯৮৮) ছিলেন একজন মার্কিন অভিনেতা। তিনি "ফিডলার অন দ্য রুফ" চলচ্চিত্রের অভিনয়ের জন্য সর্বাধিক স্মরণীয়। এই কাজের জন্য তিনি শ্রেষ্ঠ পার্শ্ব অভিনেতা বিভাগে একাডেমি পুরস্কারের মনোনয়ন লাভ করেন।
ফ্রের মঞ্চে অভিষেক হয় অফ-ব্রডওয়ে মঞ্চের "লিটল ম্যারি সানশাইন" নাটক দিয়ে এবং তিনি "দ্য ন্যাশনাল হেলথ" নাটকে অভিনয় করে মঞ্চনাটকে শ্রেষ্ঠ চরিত্র অভিনেতা বিভাগে টনি পুরস্কারের মনোনয়ন লাভ করেন।
ফ্রে ১৯৩৮ সালের ৪ঠা সেপ্টেম্বর নিউ ইয়র্ক সিটির ব্রুকলিনে জন্মগ্রহণ করেন। তিনি জেমস ম্যাডিসন হাই স্কুলে পড়াশোনা করেন এবং পরে চিত্রশিল্পী হওয়ার লক্ষ্যে কপার ইউনিয়নে শিল্পকলা বিষয়ে অধ্যয়ন করেন। কিন্তু পরে তিনি তার লক্ষ্য পরিবর্তন করে অভিনেতা হওয়ার জন্য নেইবারহুড প্লেহাউজ স্কুল অব দ্য থিয়েটারে ভর্তি হন।
ফ্রে এইচআইভি/এইডসে আক্রান্ত হয়ে ১৯৮৮ সালের ২৪শে আগস্ট ৪৯ বছয় বয়সে নিউ ইয়র্ক সিটির ম্যানহাটনের বেথ ইসরায়েল হাসপাতালে মৃত্যুবরণ করেন।
মানিকছড়ি থানা

মানিকছড়ি থানা বাংলাদেশের খাগড়াছড়ি জেলার অন্তর্গত মানিকছড়ি উপজেলার একটি থানা।
মানিকছড়ি উপজেলার ৪টি ইউনিয়নের প্রশাসনিক কার্যক্রম মানিকছড়ি থানার আওতাধীন।
যোগ্যাছোলা ইউনিয়ন

যোগ্যাছোলা বাংলাদেশের খাগড়াছড়ি জেলার অন্তর্গত মানিকছড়ি উপজেলার একটি ইউনিয়ন।
২০২২ সালের পরিসংখ্যান অনুযায়ী ইউনিয়নের জনসংখ্যা ১৩,৪৫২জন। এর মধ্যে ৯,০৯৩জন মুসলিম, ২,৪১২জন হিন্দু, ১,৭০৯জন বৌদ্ধ, ২০৭জন খ্রিস্টান ও ৩১জন অন্যান্য ধর্মের অনুসারী।
মানিকছড়ি উপজেলার দক্ষিণ-পশ্চিমাংশে যোগ্যাছোলা ইউনিয়নের অবস্থান। এ ইউনিয়নের উত্তরে বাটনাতলী ইউনিয়ন, পূর্বে মানিকছড়ি ইউনিয়ন ও তিনটহরী ইউনিয়ন, দক্ষিণে চট্টগ্রাম জেলার ফটিকছড়ি উপজেলার পাইন্দং ইউনিয়ন এবং পশ্চিমে চট্টগ্রাম জেলার ফটিকছড়ি উপজেলার ভূজপুর ইউনিয়ন ও নারায়ণহাট ইউনিয়ন অবস্থিত।
যোগ্যাছোলা ইউনিয়ন মানিকছড়ি উপজেলার আওতাধীন ৩নং ইউনিয়ন পরিষদ। এ ইউনিয়নের প্রশাসনিক কার্যক্রম মানিকছড়ি থানার আওতাধীন। এটি জাতীয় সংসদের ২৯৮নং নির্বাচনী এলাকা পার্বত্য খাগড়াছড়ি এর অংশ।
যোগ্যাছোলা সরকারি প্রাথমিক বিদ্যালয় 
যোগ্যাছোলা উচ্চ বিদ্যালয় 
যোগ্যাছোলা সুন্নিয়া দাখিল মাদ্রাসা 
"যোগ্যাছোলা আল-হেরা বিদ্যা নিকেতন এন্ড পাবলিক স্কুল"
মোটরসাইকেল 
সিএনজি 
চান্দের গাড়ি
হালদা স্নান 
যোগ্যাছোলা বাজার 
গাড়ীটানা বাজার 
সেমুতাং গ্যাস ফিল্ড
তিনটহরী ইউনিয়ন

তিনটহরী বাংলাদেশের খাগড়াছড়ি জেলার অন্তর্গত মানিকছড়ি উপজেলার একটি ইউনিয়ন।
৪৯.৮২ বর্গ কি:মি: (প্রায়)
২০২২ সালের পরিসংখ্যান অনুযায়ী ইউনিয়নের জনসংখ্যা ১৯,৫৮৯জন। এর মধ্যে ১৪,৪০৪জন মুসলিম, ১,৪৭৮জন হিন্দু, ৩,৬৯৩জন বৌদ্ধ, ৪জন খ্রিস্টান ও ১০জন অন্যান্য ধর্মের অনুসারী।
মানিকছড়ি উপজেলার দক্ষিণ-পূর্বাংশে তিনটহরী ইউনিয়নের অবস্থান। এ ইউনিয়নের পশ্চিমে যোগ্যাছোলা ইউনিয়ন, উত্তরে মানিকছড়ি ইউনিয়ন, পূর্বে লক্ষ্মীছড়ি উপজেলার দুল্যাতলী ইউনিয়ন ও লক্ষ্মীছড়ি ইউনিয়ন এবং দক্ষিণে চট্টগ্রাম জেলার ফটিকছড়ি উপজেলার কাঞ্চননগর ইউনিয়ন ও পাইন্দং ইউনিয়ন অবস্থিত।
তিনটহরী ইউনিয়ন মানিকছড়ি উপজেলার আওতাধীন ৪নং ইউনিয়ন পরিষদ। এ ইউনিয়নের প্রশাসনিক কার্যক্রম মানিকছড়ি থানার আওতাধীন। এটি জাতীয় সংসদের ২৯৮নং নির্বাচনী এলাকা পার্বত্য খাগড়াছড়ি এর অংশ।
সরকারী/বেসরকারী প্রাথমিক বিদ্যালয় ১৪টি, মাধ্যমিক বিদ্যালয়: ২টি, মাদ্রাসা: ২টি (হাফেজিয়া)
খাগড়াছড়ি চট্টগ্রাম মহাসড়ক সংলগ্ন, তিনটহরী গুচ্ছগ্রাম বাজারের পূর্ব পার্শ্বে
লক্ষ্মীছড়ি থানা

লক্ষ্মীছড়ি থানা বাংলাদেশের খাগড়াছড়ি জেলার অন্তর্গত লক্ষ্মীছড়ি উপজেলার একটি থানা।
লক্ষ্মীছড়ি উপজেলার ৩টি ইউনিয়নের প্রশাসনিক কার্যক্রম লক্ষ্মীছড়ি থানার আওতাধীন।
শিক্ষক দিবসের তালিকা

শিক্ষক দিবস হলো শিক্ষকদের সম্মানার্থে পালিত একটি বিশেষ দিবস যা বাংলাদেশ এবং ভারতসহ পৃথিবীর বহু দেশে ভিন্ন ভিন্ন দিনে উদযাপিত হয়। এদিন শিক্ষকদেরকে তাদের নিজস্ব কর্মক্ষেত্রে উল্লেখযোগ্য অবদানের জন্য সম্মাননা দেয়া হয়। ভিন্ন ভিন্ন দিনে উদযাপিত হলেও অক্টোবর ৫ তারিখ ইউনেস্কো কর্তৃক স্বীকৃত বিশ্ব শিক্ষক দিবস।
বিংশ শতাব্দীর শুরু থেকেই বিভিন্ন দেশে শিক্ষা দিবস পালনের উদ্যোগ নেয়া হতে থাকে। অধিকাংশ ক্ষেত্রে প্রতিটি দেশে কোনো বিখ্যাত শিক্ষক কিংবা উল্লেখযোগ্য মাইলফলক অর্জনকে উপলক্ষ করে এই দিবস পালন করা হয়। যেমন– ১১ সেপ্টেম্বর "ডোমিনো ফসটিনো সার্মেন্তো"র মৃত্যু দিবসে আর্জেন্টিনা শিক্ষক দিবস পালন করে। যদিও ভারত প্রথাগতভাবে হিন্দু পঞ্জিকা অনুসারে আষাঢ় (জুন–জুলাই) মাসের পূর্ণিমায় গুরু পূর্ণিমা (আধ্যাত্মিক ও প্রাতিষ্ঠানিক শিক্ষকদের মঙ্গল কামনায় নিবেদিত) পালন করে, ১৯৬২ সাল থেকে "সর্বপল্লি রাধাকৃষ্ণণের" জন্মদিনেও (৫ সেপ্টেম্বর) দেশটিতে শিক্ষক দিবস পালিত হয়ে আসছে। অন্যান্য আন্তর্জাতিক দিবসগুলোর মতো একই সাথে সারা বিশ্বে পালিত না হয়ে বিভিন্ন দেশে ভিন্ন ভিন্ন দিনে শিক্ষক দিবস পালিত হওয়ার এটি একটি মুখ্য কারণ।
সর্বমোট একুশটি দেশ ৫ অক্টোবর শিক্ষক দিবস পালন করে: আর্মেনিয়া, আজারবাইজান, বুলগেরিয়া, কানাডা, এস্তোনিয়া, জার্মানি, লিথুনিয়া, মেসিডোনিয়া, মালদ্বীপ, মরিশাস, প্রজাতন্ত্র মোল্দাভিয়া, নেদারল্যান্ডস, পাকিস্তান, ফিলিপাইন, কুয়েত, কাতার, রোমানিয়া, রাশিয়া, সার্বিয়া, সংযুক্ত আরব আমিরাত এবং যুক্তরাজ্য।
এগারোটি দেশ ২৮ ফেব্রুয়ারি শিক্ষক দিবস পালন করে: মরক্কো, আলজেরিয়া, তিউনিসিয়া, লিবিয়া, মিশর, জর্ডান, সৌদি আরব, ইয়েমেন, বাহরাইন, সুদান ও ওমান।
বাদুড়িয়া বিধানসভা কেন্দ্র

বাদুড়িয়া (বিধানসভা কেন্দ্র) ভারতের পশ্চিমবঙ্গ রাজ্যের উত্তর চব্বিশ পরগনা জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, ৯৯ নং বাদুড়িয়া বিধানসভা কেন্দ্রটি বাদুড়িয়া পৌড়সভা এবং আতুরিয়া, চাতরা, যাদুরহাটী উত্তর, বাগজোলা, জগন্নাথপুর, রঘুনাথপুর, যাদুরহাটি দক্ষিণ, বাজিতপুর, জসিকানী আটঘরা, চন্ডিপুর, নয়াবস্তিয়া মিলানি এবং সাইস্তানগর -২ গ্রাম পঞ্চায়েত গুলি বাদুড়িয়া সমষ্টি উন্নয়ন ব্লক এর অন্তর্গত।
বাদুড়িয়া বিধানসভা কেন্দ্রটি ১৮ নং বসিরহাট লোকসভা কেন্দ্রের অন্তর্গত ছিল।
২০১১ সালের নির্বাচনে, কংগ্রেসের কাজী আব্দুল গফফর তার নিকটতম প্রতিদ্বন্দ্বী সিপিআই (এম) -এর এমডি. সেলিম গায়েনকে পরাজিত করেন।
২০০৬ সালের বিধানসভা নির্বাচনে, সিপিআই (এম) -এর মহম্মদ সেলিম বাদুড়িয়া আসন জয়লাভ করেন তার নিকটতম প্রতিদ্বন্দ্বী কংগ্রেসের আব্দুল গফ্ফর কাজীকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। কংগ্রেসের আব্দুল গফ্ফর কাজী ২০০১ সালে সিপিআই (এম) -এর শম্ভু বিশ্বাসকে এবং ১৯৯৬ এবং ১৯৯১ সালে সিপিআই (এম) -এর মহম্মদ সেলিমকে পরাজিত করেন। ১৯৮৭ সালে সিপিআই (এম) -এর মহম্মদ সেলিম কংগ্রেসের আবদুল গফ্ফর কাজীকে পরাজিত করেন। ১৯৮২ সালে কংগ্রেসের গফ্ফর কাজী সিপিআই (এম) এর মোস্তফা বিন কাসেমকে পরাজিত করেন। ১৯৭৭ সালে সিপিআই (এম) এর মোস্তফা বিন কাসেম কংগ্রেসের জুলফিকার আলী পরাজিত করেন।
কংগ্রেসের কাজী আবদুল গফ্ফর ১৯৭২ এবং ১৯৭১ সালে জয়ী হন। সিপিআই (এম) -এর মীর আব্দুস সৈয়দ ১৯৬৯ সালে জয়ী হন। কংগ্রেসের কাজী আবদুল গফফর ১৯৬৭ সালে জয়ী হন। কংগ্রেসের এমডি. জিয়াউল হক ১৯৬২ এবং ১৯৫৭ সালে জয়ী হন। এর আগে বাদুড়িয়া আসনটি ছিল না।
তারেক সুহিমাত

তারেক সালাহ আতাল্লা সুহিমাত (২৩ সেপ্টেম্বর ১৯৩৬ – ২১ জুলাই ২০১৪) একজন বিশিষ্ট জর্ডানের চিকিৎসক, কিডনি বিশেষজ্ঞ, সামরিক প্রধান ছিলেন। তিনি দক্ষিণ জর্ডানের ঐতিহাসিক শহর আল-কারাকে জন্মগ্রহণ করেন। সুহিমাত আম্মানের বিদ্যালয়ে অধ্যয়ন করতেন এবং যুক্তরাজ্য ও যুক্তরাষ্ট্রের বিভিন্ন বিশ্ববিদ্যালয়ে ঔষধীর উপর পড়াশোনা করেন। তিনি জর্ডানের সেনাবাহিনীতে যোগদান করেন যেখানে তিনি জেনারেল পদে উত্তীর্ণ হন। তিনি একই সাথে সরকারী পদ ও চিকিৎসালয়ে গুরুত্বপূর্ণ দায়িত্ব পালন করেন।
তিনি জর্ডানের সশস্ত্র বাহিনীতে যোগদান করেন। তার জাতীয় পর্যায়ে বিভিন্ন অভিজ্ঞতা হয়েছে; যেমনঃ
তারেক সুহিমাত এমপি সালাহ সুহিমাতের পুত্র এবং জাতীয়তাবাদী নেতা আতাল্লাহ সুহিমাতের দৌহিত্র। আতাল্লাহ সুহিমাত ১৯২৯ সালে জর্ডানের প্রথম আইন প্রণয়নকারী সংস্থার সদস্য ছিলেন। তারেক রান্ডা মুরাদকে বিবাহ করেন। তাদের তিন সন্তান আছে:
তার মৃত্যুর ঘোষণা করা হয় ২১ জুলাই ২০১৪ তে। সেসময় রমজানের ২৩ তম দিন ছিল। তাকে জর্ডানের আম্মানে সমাহিত করা হয়।
ব্যাকটেরিওফাজ

এটি মূলত এক প্রকার ভাইরাস।এর বিশেষত্ত্ব হলো এরা ব্যাকটেরিয়াকে আক্রমণ করে ও ধ্বংস করে|
সংঙ্গা :যে সকল ভাইরাস ব্যাকটেরিয়াকে আক্রমণ করে তাদের ব্যাকটেরিওফাজ বলে|
ফেলিক্স ডি হেরেলি ব্যাকটেরিওফাজ আবিষ্কার করেন|
ব্যাকটেরিওফাজের মধ্যে প্রকার আছে অনেক|এদের আকার-আকৃতিও বিভিন্ন|T2 ব্যাকটেরিওফাজ ব্যাঙাচির মতো দেখতে|এদের দেহের প্রধান দুটি অংশ মাথা ও লেজ|এ ফাজের বেসপ্লেটে ৬টি স্পর্শক তন্তু আছে|লেজ ও মাথার মাথার সংযোগস্থলে কলা অবস্থিত|ব্যাকটেরিওফাজটির দৈর্ঘ্য ১০০nm ও ব্যাস ২৫nm(nano metre)|T2 ফাজ মূলত E-coli ব্যাকটেরিয়াকে আক্রমণ করে থাকে|এ ফাজের মাথা দেখতে ষঢ়ভূজাকার|এরা দ্বিস্তরি প্রোটিন নির্মিত ক্যাপসিড দিয়ে আবৃত|
আর্থার ওয়েলার্ড

আর্থার উইলিয়াম ওয়েলার্ড (; জন্ম: ৮ এপ্রিল, ১৯০২ - মৃত্যু: ৩১ ডিসেম্বর, ১৯৮০) কেন্টের সাউথফ্লিট এলাকায় জন্মগ্রহণকারী বিখ্যাত ইংরেজ আন্তর্জাতিক ক্রিকেট তারকা ছিলেন। ১৯৩৭ থেকে ১৯৩৮ সময়কালে ইংল্যান্ড ক্রিকেট দলের অন্যতম সদস্য ছিলেন তিনি। ঘরোয়া প্রথম-শ্রেণীর ইংরেজ কাউন্টি ক্রিকেটে সমারসেটের প্রতিনিধিত্ব করেছেন তিনি। দলে তিনি মূলতঃ অল-রাউন্ডার হিসেবে খেলতেন। ডানহাতে ব্যাটিংয়ের পাশাপাশি ডানহাতে ফাস্ট-মিডিয়াম বোলিংয়ে পারদর্শীতা দেখিয়েছেন আর্থার ওয়েলার্ড।
২৫ বছর বয়সে সমারসেটের পক্ষে প্রথম-শ্রেণীর ক্রিকেটে অভিষেক ঘটে আর্থার ওয়েলার্ডের। সফরকারী নিউজিল্যান্ড একাদশের বিপক্ষে মাঠে নেমেছিলেন তিনি। পরবর্তী মৌসুমে সফরকারী ওয়েস্ট ইন্ডিজ একাদশের বিপক্ষে আরও কয়েকটি খেলায় অংশ নিয়েছিলেন। তবে, তখনো তিনি কাউন্টি চ্যাম্পিয়নশীপে অংশগ্রহণবিহীন অবস্থায় ছিলেন। অবশেষে ১৯২৯ সালে এ যোগ্যতার দাবীদার হন তিনি।
প্রতিযোগিতায় প্রথম অংশগ্রহণেই বাজিমাত করেন। ১২৫ উইকেট পান ও ক্লাবের শীর্ষস্থানীয় বোলার জ্যাক হোয়াইটের পরই নিজের স্থান করে নেন। নিজস্ব চতুর্থ কাউন্টি চ্যাম্পিয়নশীপ খেলায় অতিথি দল কেন্টের বিপক্ষে খেলায় ১০ উইকেট পান। খেলায় তিনি ৬/১০৮ ও ৪/২৮ বোলিং পরিসংখ্যান দাঁড় করিয়েছিলেন।
১৯২৯ সালের জুন মাসের শুরুতে পাঁচ ইনিংসের চারটিতেই পাঁচ-উইকেট পেয়েছিলেন। তন্মধ্যে, ডার্বিশায়ারের বিপক্ষে একমাত্র ইনিংসটিতেও এ কৃতিত্ব প্রদর্শন করেছিলেন। লিচেস্টারশায়ারের বিপক্ষে প্রথম ইনিংসে ছয় উইকেট পান। এরপর টনটনে স্বাগতিক গ্লুচেস্টারশায়ারের বিপক্ষে প্রথম ইনিংসে ছয় ও দ্বিতীয় ইনিংসে পাঁচ উইকেট দখল করেন তিনি।
ফাস্ট বোলার হিসেবে মাত্র দুইবার ইংল্যান্ডের পক্ষে আন্তর্জাতিক ক্রিকেটে অংশ নেয়ার সুযোগ পেয়েছেন। ১৯৩৭ সালে নিউজিল্যান্ড ও ১৯৩৮ সালে অস্ট্রেলিয়ার বিপক্ষে টেস্ট খেলেন। ২৪ জুলাই, ১৯৩৭ তারিখে নিউজিল্যান্ডের বিপক্ষে টেস্ট অভিষেক ঘটে আর্থার ওয়েলার্ডের।
কাউন্টি ক্রিকেটে বেশ বয়স নিয়ে খেলতে নামেন। নিজ কাউন্টি কেন্ট থেকে উপেক্ষিত হন। উল্টো কর্তৃপক্ষ পরামর্শ দিয়েছিল যে, পুলিশ হিসেবে কর্মজীবন অতিবাহিত করলে তিনি বেশ ভালো করবেন। শেষ পর্যন্ত ৪০ ঊর্ধ্ব বয়সেও বেশ স্বাচ্ছন্দ্যে খেলোয়াড়ী জীবন চালিয়ে যান। ১৯২৭ থেকে ১৯৫০ সাল পর্যন্ত কাউন্টি ক্রিকেটে সমারসেটের পক্ষে খেলেছেন আর্থার ওয়েলার্ড।
ঘরোয়া ক্রিকেটে অসামান্য ক্রীড়াশৈলী প্রদর্শনের স্বীকৃতিস্বরূপ উইজডেন কর্তৃক ১৯৩৬ সালে বর্ষসেরা ক্রিকেটার হিসেবে মনোনীত হন।
আর্থার ওয়েলার্ড ফাস্ট বোলিং অল-রাউন্ডার ছিলেন। ১৯৩০-এর দশকে সমারসেটের পক্ষে খেলেছেন। প্রথম-শ্রেণীর ক্রিকেটে ব্যাটিং গড় মাত্র ১৯.৭২ হলেও সর্বাধিকসংখ্যক ছক্কা হাঁকানোর রেকর্ড রয়েছে তার। সমগ্র খেলোয়াড়ী জীবনে পাঁচ শতাধিক ছক্কা মেরেছেন যা তার সর্বমোট রানের এক-চতুর্থাংশ। তন্মধ্যে, ১৯৩৫ সালে এক মৌসুমে সর্বাধিক ৭২বার ছক্কা মেরেছেন। এছাড়াও, ১,৬১৪টি উইকেট নিয়ে সর্বকালের সেরা বোলারদের তালিকায় ৬৩তম অবস্থানে রয়েছেন।
২৪ আগস্ট, ১৯৩৮ তারিখে ওয়েলসে অনুষ্ঠিত খেলায় কেন্টের অল-রাউন্ডার ফ্রাঙ্ক ওলি’র এক ওভারে পাঁচটি ছক্কা হাঁকিয়ে বিশ্বরেকর্ড গড়েছিলেন। পরবর্তীকালে ১৯৬৮ সালে ম্যালকম ন্যাশের এক ওভারে ছয় ছক্কা হাঁকিয়ে গ্যারি সোবার্স বিশ্বরেকর্ডটিকে নিজের করে নেন।
১৯৮৫ সালে ইয়ান বোথাম ৮০ ছক্কা হাঁকানোর পূর্বে এক মৌসুমে সর্বাধিক ছক্কা হাঁকানোর অধিকারী ছিলেন আর্থার ওয়েলার্ড। ৫০ ছক্কা হাঁকানোর একমাত্র খেলোয়াড় ছিলেন তিনি। পঞ্চাশ ছক্কা হাঁকানোয় তিনি চারবার নজির গড়েন। তন্মধ্যে, ১৯৩৫ সালে সর্বাধিক ৬৬ ছক্কা মেরেছিলেন।
৩১ ডিসেম্বর, ১৯৮০ তারিখে ৭৮ বছর বয়সে সাসেক্সের ইস্টবোর্ন এলাকায় আর্থার ওয়েলার্ডের দেহাবসান ঘটে।
মিউজিক্সম্যাচ

মিউজিক্সম্যাচ হল বিশ্বের সবচেয়ে বৃহৎতম গানের গীতিকাব্য-এর অনূক্রম, যেখানে ব্যবহারকারীরা গানের গীতাকাব্য খু্ঁজতে পারেন এবং তা অন্য কারো উদ্দেশ্যে আদান-প্রদান করতে পারেন। এটির বিশ্বব্যাপী ৬০ মিলিয়নেরও বেশি ব্যবহারকারী, ১৪ মিলিয়নেরও বেশি গীতিকাব্য এবং ৩০ জন কর্মকর্তা-কর্মচারী রয়েছে।
এটিতে ওয়েব, আইওএস, এবং অ্যান্ড্রয়েড অপারেটিং সিস্টেম সমূহের বিভিন্ন ডিভাইস দ্বারা (ফোন, ট্যাবলেট এবং ওয়্যেরাবলেস)-এর অ্যাপ দ্বারা অ্যাক্সেসযোগ্য বা প্রবেশ করা যায় এছাড়াও সরাসরি (https://www.musixmatch.com/) তাদের নিজেস্ব ওয়েবসাইটে প্রবেশ করা যায়।
মিউজিক্সম্যাচ, যখন কোন গান শোনা বা প্লে করা হয় তখন সেই সময়ের সাথে সামঞ্জস্যসাধন করে সেই নির্দিষ্ট গানের গীতিকাব্য প্রদর্শন করে, যাকে সিঙ্ক বলে। এটির সহজাত অ্যাপগুলোতে, এটি ব্যবহারকারীর নির্দিষ্ট ডিভাইসে থাকা গানের সম্ভারের সকল গান সমূহ স্কান করে, ওই সকল গান সমূহের গীতিকাব্য খুঁজে বের করার ক্ষমতা রাখে, এছাড়াও এটি একটি স্বাভাবিক মিউজিক প্লেয়ার হিসেবে ব্যবহার করা হয়। অ্যান্ড্রয়েড অপারেটিং সিস্টেমের ডিভাইস সমূহে এটি কয়েকটি জনপ্রিয় এবং বৃহত্তর সঙ্গীত স্ট্রিমিং বা শোনার অ্যাপে অবলম্বিত হয়, যেগুলোর মধ্যে অন্যতম স্পটিফািই, গুগল প্লে মিউজিক, ডিজার, অ্যাপেল মিউজিক, রাহাপসোডি এবং রিডিও, তাছাড়াও এটি উক্ত অ্যাপলিকেশন সমূহের উপরে ভাসমান গীতিকাব্য প্রদর্শন করার ক্ষমতা রাখে।
মিউজিক্সম্যাচ প্রতিষ্ঠিত হয় ২০১০ সালের ২১শে জানুয়ারী মাসে, ইতালির'র বোলোগ্না শহরে, মাসিমো সসিওসিওটা, জিয়ালুকা ডেল্লি কারি, ফ্রান্সেসকো ডালফিনো, গিওসেপ্পে কসস্টেনটিনো দ্বারা।
শিরীন আখতার (রাজনীতিবিদ)

শিরীন আখতার (জন্ম: ১২ এপ্রিল ১৯৫৪) হলেন বাংলাদেশের একজন রাজনীতিবিদ ও মুক্তিযোদ্ধা। তিনি ফেনী-১ আসনের জাতীয় সংসদ সদস্য ছিলেন।
শিরীন আখতার ১২ এপ্রিল ১৯৫৪ সালে তৎকালীন পূর্ব পাকিস্তানের নোয়াখালীর ফেনীতে জন্মগ্রহণ করেন। তিনি বেগম বদরুন্নেসা সরকারি মহিলা কলেজে অধ্যয়ন শেষে ঢাকা বিশ্ববিদ্যালয় থেকে স্নাতক ও স্নাতকোত্তর ডিগ্রী অর্জন করেন।
শিরীন আখতার ছাত্র জীবন থেকেই রাজনীতি শুরু করেন। ছিলেন জাসদ ছাত্রলীগ বেগম বদরুন্নেসা সরকারি মহিলা কলেজ কমিটির সভাপতি। তিনি ডাকসু নির্বাচনে ঢাকা বিশ্বাবিদ্যালয় শামসুন্নাহার হল ছাত্রী সংসদের সমাজ সেবা সম্পাদক ছিলেন। ১৯৯০-এর গণঅভ্যুত্থানে শ্রমিক জোট, স্কপ, ঐক্যবদ্ধ নারী সমাজের কেন্দ্রীয় নেত্রী হিসেবে ভূমিকা রাখেন। 
তিনি ১২ মার্চ ২০১৬ সাল থেকে বাংলাদেশের সাবেক তথ্যমন্ত্রী হাসানুল হক ইনুর নেতৃত্বাধীন দল জাতীয় সমাজতান্ত্রিক দলের সাধারণ সম্পাদক।
তিনি ২০১৪ সালের দশম জাতীয় সংসদ নির্বাচনে ফেনী-১ আসন থেকে বিনা প্রতিদ্বন্দ্বিতায় সংসদ সদস্য মনোনীত হন। ২০১৮ সালের একাদশ জাতীয় সংসদ নির্বাচনে তিনি ফেনী-১ আসন থেকে আওয়ামী লীগের সমর্থনে জাতীয় সমাজতান্ত্রিক দলের প্রার্থী হিসেবে নৌকা প্রতীক নিয়ে পুনরায় সংসদ সদস্য মনোনীত হন। শিরীন আখতার মুক্তিযুদ্ধে সক্রিয়ভাবে অংশ নিয়েছিলেন।
শিরীন আখতারের স্বামী মনিরুল ইসলাম (মার্শাল মনি) মুক্তিযুদ্ধের সংগঠক। এই দম্পতীর একমাত্র পুত্র অমিত মনসিজ পেশায় চিকিৎসক।
রহিম উল্লাহ

রহিম উল্লাহ (জন্ম: ১ মার্চ ১৯৫৮) হলেন বাংলাদেশের একজন রাজনীতিবিদ। তিনি ফেনী-৩ আসনের সাবেক সংসদ সদস্য।
রহিম উল্লাহ ১ মার্চ ১৯৫৮ সালে তৎকালীন পূর্ব পাকিস্তানের নোয়াখালীর ফেনীতে জন্মগ্রহণ করেন।
রহিম উল্লাহ ২১ বছর সৌদি আরবের জিদ্দা প্রবাসী শাখা আওমীলিগের সভাপতি ছিলেন। তিনি ২০১৪ সালের দশম জাতীয় সংসদ নির্বাচনে স্বতন্ত্র প্রার্থী হিসেবে ফেনী-৩ আসন থেকে সংসদ সদস্য নির্বাচিত হন।
মালঞ্চা ইউনিয়ন

মালঞ্চা ইউনিয়ন বাংলাদেশের কাহালু থানার বগুড়া জেলার অন্তর্গত কাহালু উপজেলার একটি ইউনিয়ন। ইউনিয়নটি উপজেলার সবচেয়ে বড় ও একটি প্রাচীন ঐতিহ্যবাহী ইউনিয়ন।
লাল বাংলা

লাল বাংলা হচ্ছে দুজন প্রয়াত-মুঘল ব্যক্তির সমাধিস্তম্ভ যা ভারতের দিল্লিতে অবস্থিত, যেটি ভারতীয় পুরাতত্ত্ব সর্বেক্ষণ বিভাগের অধীনস্থ একটি সংরক্ষিত স্মৃতিস্তম্ভ।
লাল বাংলা দুটি সমাধি নিয়ে গঠিত যার একটি লাল এবং অন্যটি হলুদ বেলেপাথরের। এর একটি সমাধিতে দুটি কবর রয়েছে, যেগুলোকে মনে করা হয় যে লাল কুনওয়ার, দ্বিতীয় শাহ আলমের (১৭৫৯-১৮০৬) মাতা এবং বেগম জান, তার কন্যার কবর।
সফটওয়্যার উন্নয়ন প্রক্রিয়া

সফটওয়্যার প্রকৌশলে সফটওয়্যার উন্নয়ন প্রক্রিয়া হল সফটওয়্যারের , পণ্য ব্যাবস্থাপনা ও প্রকল্প ব্যাবস্থাপনার উন্নতির জন্য সফটওয়্যার উন্নয়নকে আলাদা আলাদা ধাপে ভাগ করে নেয়ার প্রক্রিয়া। এটি সফটওয়্যার উন্নয়ন জীবনচক্র হিসেবেও পরিচিত। একজন ছাত্র এস এস সি পাস করতে হলে প্রথম শেণী থেকে ক্রমানুসারে দশম শেণী পর্যন্ত পাস করতে হয়, ঠিক একি ভাবে একটি সফটওয়্যার তৈরী করতে হলে সফটওয়্যার উন্নয়ন প্রক্রিয়া (SDLC) ধাপ অনুুসারে কাজ করতে হয়। নির্দিষ্ট প্রেরণীয় () ও হস্তনির্মিত বস্তু (artifact), যেগুলো ১টি প্রকল্প দল (project team) দ্বারা ১টি অ্যাপ্লিকেশনের উন্নয়ন ও রক্ষণাবেক্ষণের জন্য তৈরি ও সম্পন্ন করা হয়, সেগুলোর প্রাক-সংজ্ঞাও এই প্রণালীবিদ্যার (methodology) অন্তর্ভুক্ত হতে পারে।
বেশিরভাগ আধুনিক উন্নয়ন প্রক্রিয়াকে অস্পষ্টভাবে ক্ষিপ্র () বলা যেতে পারে। অন্যান্য পদ্ধতির মধ্যে রয়েছে প্রপাতাকার উন্নয়ন (), প্রাথমিক নমুনাভিত্তিক উন্নয়ন (), পুনরাবৃত্ত ও ক্রমবর্ধমান উন্নয়ন (), সর্পিল উন্নয়ন (), দ্রুত অ্যাপ্লিকেশন উন্নয়ন () ও চরম প্রোগ্রামিং ()।
কেউ কেউ কোন জীবনচক্র "মডেল"-কে এক শ্রেণির প্রণালীবিদ্যা (methodologies)-এর জন্য বেশ সাধারণ পরিভাষা হিসেবে বিবেচনা করে। আবার, তারা কোন সফটওয়্যার উন্নয়ন "প্রক্রিয়া"-কে কোন নির্দিষ্ট প্রতিষ্ঠানের বেছে নেওয়া একটি নির্দিষ্ট প্রক্রিয়া বুঝাতে বেশ নির্দিষ্ট পরিভাষা হিসেবে বিবেচনা করে। উদাহরণস্বরূপ, অনেক নির্দিষ্ট সফটওয়্যার উন্নয়ন প্রক্রিয়া আছে যেগুলো সর্পিল জীবনচক্র "মডেল"-এর সাথে মানানসই। এই ক্ষেত্রকে সাধারণত উপসেট হিসেবে ধরা হয়।
১৯৬০ সালের আগে সফটওয়্যার উন্নয়ন প্রণালীবিদ্যা (Software Development Methodology যা SDM হিসেবেও পরিচিত) কাঠামোর আবির্ভাব ঘটেনি। এলিয়ট (২০০৪) অনুসারে তথ্য ব্যবস্থা () তৈরি জন্য পদ্ধতি উন্নয়ন জীবনচক্র (-SDLC)-কেই সবচেয়ে পুরনো বিধিবদ্ধ প্রণালীবিদ্যা কাঠামো ধরা যেতে পারে। এসডিএলসি-র মূল ধারণা হল এর মধ্যে কাঠামোর সূত্র প্রয়োগ করে "ধারণার সূত্রপাত থেকে সর্বশেষ সিস্টেম বিলি করা পর্যন্ত - জীবনচক্রের প্রতিটি ধাপ, যেগুলো কাঠামোর (framework) সূত্র প্রয়োগ করে দৃঢ়ভাবে ও ক্রমানুসারে সম্পন্ন করা হয়, সেগুলোর বিনিময়ে স্বপ্রণোদিত, কাঠামোবদ্ধ ও সুশৃঙ্খলভাবে তথ্য ব্যবস্থার উন্নয়ন খোঁজা"। ১৯৬০-এর দশকে এই পদ্ধতি কাঠামোর মূল লক্ষ্য ছিল "বড় মাপের ব্যবসা কংগ্লোমারেট(বহু-শিল্প প্রতিষ্ঠান)-দের যুগে, বড় মাপের সক্রিয় বিজনেস সিস্টেম () প্রস্তুত করা। তথ্য ব্যবস্থার কার্যক্রম ভারী ডাটা প্রসেসিং () ও নাম্বার ক্রাঞ্চিং () রুটিনে আবর্তন করত।"
কোন সংস্থার, দৈনন্দিন কাজে সরাসরি ব্যবহার করার মত নির্দিষ্ট প্রোস্ক্রিপটিভ(প্রতিষেধাত্মক) ধাপ থেকে শুরু করে কোন নির্দিষ্ট প্রকল্প বা গ্রুপের প্রয়োজনে পরিবর্তিত সংশোধিত ধাপের সেট তৈরিতে ব্যবহৃত নমনীয় কাঠামো(framework) পর্যন্ত মেথডোলজি(প্রণালীবিদ্যা), প্রক্রিয়া ও কাঠামো(framework) বিস্তৃত। কিছু ক্ষেত্রে কোন "স্পন্সর" বা "রক্ষণাবেক্ষণ" সংস্থা, প্রক্রিয়ার বর্ণনাসহ একসেট অফিসিয়াল ডকুমেন্ট(নথিপত্র) বিতরণ করে। সুস্পষ্ট উদাহরণস্বরূপ:
উল্লেখ্য যে, ১৯৯৪ সালের ডিএসডিএম থেকে, আরইউপি ছাড়া উপরের লিস্টের সব মেথডোলজিই ক্ষিপ্র মেথডোলজি। অবশ্য, অনেক সংস্থা, বিশেষ করে সরকার, এখনও প্রাক-ক্ষিপ্র প্রক্রিয়া (সাধারণত ওয়াটারফল বা অনুরূপ) ব্যবহার করে।
সি-মি-উই ৫

দক্ষিণ পূর্ব এশিয়া-মধ্যপ্রাচ্য-পশ্চিম ইউরোপ ৫ (SEA-ME-WE 5) একটি অপটিক্যাল ফাইবার সাবমেরিন ক্যাবল যোগাযোগ ব্যবস্থা যা সিঙ্গাপুর এবং ফ্রান্সের মধ্যে টেলিযোগাযোগ বহন করে। ক্যাবলটি প্রায় ২০,০০০ কিলোমিটার দীর্ঘ এবং দক্ষিণ পূর্ব এশিয়া, ভারতীয় উপমহাদেশ, মধ্যপ্রাচ্য ও ইউরোপের মধ্যে প্রতি সেকেন্ডে ২৪ টেরাবাইটের ব্রডব্যান্ড যোগাযোগ সরবরাহ করে। ক্যাবলটি ১৯টি ল্যান্ডিং পয়েন্টের মাধ্যমে সিঙ্গাপুর, মালয়েশিয়া, ইন্দোনেশিয়া, থাইল্যান্ড, মিয়ানমার, বাংলাদেশ, ভারত, শ্রীলঙ্কা, পাকিস্তান, সংযুক্ত আরব আমিরাত, ওমান, কাতার, জিবুতি, ইয়েমেন, সৌদি আরব, মিশর, ইতালি, তুরস্ক ও ফ্রান্সকে সংযুক্ত করেছে। এটি বাংলাদেশের ২য় সাবমেরিন ক্যাবল সংযুক্তি যা পটুয়াখালী জেলার কলাপাড়া উপজেলায় ০৬ জানুয়ারি ২০১৭ সালে সংযুক্ত হয়। ফ্রান্স থেকে শ্রীলংকার মধ্যের অংশটি অ্যালকাটেল-লুকাসেন্ট দ্বারা নির্মিত হয় এবং শ্রীলঙ্কা থেকে সিঙ্গাপুরের মধ্যের অংশটি এনইসি দ্বারা নির্মিত হয়। নির্মাণ ৬ জুন ২০১৪ সালে শুরু হয়ে ডিসেম্বর ২০১৬ সালে সম্পন্ন হয়।
কর

কর (এসেছে ল্যাটিন শব্দ 'ট্যাক্সো' থেকে) হল একটি আজ্ঞাধীন আর্থিক মূল্য কিংবা অন্য কোন ধরনের আরোপ যা করদাতা (একক কিংবা অন্যান্য আইনগত সত্তা)'র উপর সরকারি প্রতিষ্ঠান কর্তৃক আরোপিত হয়েছে সর্বসাধারণের বিভিন্ন ব্যয়ের তহবিল গঠনের জন্য। কর পরিশোধে ব্যর্থ হলে,ছল-চাতুরি করলে কিংবা বিরোধিতা করলে তা আইনের দ্বারা শাস্তিযোগ্য হবে। কর গঠিত হয় প্রত্যক্ষ এবং পরোক্ষ করের সমন্বয়ে এবং এই কর টাকার মাধ্যমে কিংবা এর সমতুল্য শ্রমের বিনিময়ে পরিশোধ করা হয়। অধিকাংশ দেশে সর্বসাধারণ/সাধারণ/স্বীকৃত জাতীয় প্রয়োজন কিংবা সরকারি সমাবেশের জন্য বিভিন্ন স্থানে কর প্রদানের জন্য কর ব্যবস্থা চালু আছে: কোথাও কোথাও করারোপ করা হয় পুরোপুরি একজনের ব্যক্তিগত বার্ষিক আয়ের উপর,কোথাও বার্ষিক জমাকৃত আয়ের উপর ভিত্তি করে এবং কোন কোন দেশে প্রায় করারোপ করা হয় না বললেই চলে কিংবা কিছু নির্দিষ্ট এলাকায় খুবই অল্প হারে করারোপণ করা হয়। কোন কোন দেশে সম্মিলিত আয় এবং ব্যক্তিগত লভ্যাংশের উপর করারোপ করা হয় যেটা প্রায় দ্বিগুণ করারোপণের সমান এবং সেখানে স্বতন্ত্র অংশী/অংশীদার বণিকসমিতি থেকে যেই পারিশ্রমিক গ্রহণ করে তাদের ব্যক্তিগত আয়ের উপরেও কর ধার্য করা হয়।
ইন্দ্রমোহন রাজবংশী

ইন্দ্রমোহন রাজবংশী (২৬ জানুয়ারি ১৯৪৬ - ৭ এপ্রিল ২০২১) একজন বাংলাদেশী লোকগানের শিল্পী ও মুক্তিযোদ্ধা ছিলেন। তিনি ভাওয়াইয়া, ভাটিয়ালী, জারি, সারি, মুর্শিদি ইত্যাদি গাইতেন। পাশাপাশি রবীন্দ্রসঙ্গীত শিল্পীও ছিলেন। ২০১৮ সালে বাংলাদেশ সরকার তাকে সংগীত বিভাগে একুশে পদক প্রদান করে।
ইন্দ্রমোহন রাজবংশীর জন্ম বাংলাদেশের রাজধানী ঢাকা শহরে। তার পরিবার পাঁচ পুরুষ ধরে গানের সাথে জড়িত। ১৯৫০-এর দশকের শুরুতে, রাজবংশী তার পিতামহ কৃষ্ণ দাস রাজবংশীর কাছে সঙ্গীত শিখতে শুরু করেন। তিনি যাত্রা, পালাগান, নজরুল সঙ্গীত ও লোকগান করতেন। ১৯৬০-এর দশকের শেষের দিকে, নজরুল সঙ্গীত চর্চার জন্য তিনি বুলবুল ললিতকলা একাডেমিতে ভর্তি হন এবং পাঁচ বছরের কোর্স শেষ করেন। ১৯৬৩ সালে তিনি হাফিজুর রহমানের কাছে লোকগান শিখতে শুরু করেন।
ইন্দ্রমোহন রাজবংশী ১৯৭১ সালে স্বাধীন বাংলা বেতার কেন্দ্রে গান গাওয়া শুরু করেন।
১৯৭৪ সালে তিনি সরকারি সংগীত কলেজে যোগদান করেন। তিনি সংগীত কলেজে লোকসঙ্গীত বিভাগের প্রধান হিসেবে দীর্ঘদিন কাজ করেন। তিনি চলচ্চিত্র, বেতার, টেলিভিশন ইত্যাদিতে অনেক গান গেয়েছেন। ১৯৬৭ সালে "চেনা অচেনা" চলচ্চিত্রে গান গাওয়ার মধ্য দিয়ে তিনি চলচ্চিত্রে নেপথ্য কণ্ঠ দেন।
১৯৯৮ সালে তিনি "বাংলাদেশ লোকসঙ্গীত পরিষদ" নামে একটি লোকসংগঠন প্রতিষ্ঠা করেন। সংগঠনটি লোকগান অনুশীলন, সংরক্ষণ, প্রচার ও গবেষণার কাজ করে। তিনি শিশুদের জন্য প্রায় ১০০টি লোকগান লিখেছেন।
ইন্দ্রমোহন রাজবংশী গান গাওয়ার পাশাপাশি দেশের বিভিন্ন অঞ্চল থেকে লোকগান সংগ্রহ করতেন। তিনি এক হাজারেরও বেশি কবির লেখা কয়েক লক্ষ গান সংগ্রহ করেছেন।
২০১৪ সাল অনুযায়ী, ইন্দ্রমোহন রাজবংশী নয়টি অ্যালবাম প্রকাশ করেছেন।
১৯৭১ সালে বাংলাদেশের স্বাধীনতা যুদ্ধ শুরু হলে ইন্দ্রমোহন রাজবংশী যুদ্ধে অংশগ্রহণের জন্য মনস্থির করেন। কিন্তু পাকিস্তানিদের হাতে ধরা পড়ে যাওয়ায় সম্মুখ যুদ্ধে তিনি যেতে পারেন নি। পাকিস্তানিরা সংখ্যালঘু বিশেষ করে হিন্দুদের ওপর অকথ্য নির্যাতন করায় ইন্দ্রমোহন রাজবংশী নিজের নাম পরিচয় গোপন করে পাকিস্তানিদের দোভাষী হিসেবে কাজ করেন কিছুদিন। পরবর্তীতে সেখান থেকে চলে এসে মুক্তিযোদ্ধাদের অনুপ্রেরণা দিতে স্বাধীন বাংলা বেতার কেন্দ্রে গান গাওয়া শুরু করেন।
ইন্দ্রমোহন রাজবংশী, সংগীতে অসামান্য অবদানের স্বীকৃতি হিসেবে ২০১৮ সালে বাংলাদেশের সর্বোচ্চ বেসামরিক পুরস্কার একুশে পদক লাভ করেন।
ইন্দ্রমোহন রাজবংশীর স্ত্রীর নাম দীপ্তি রাজবংশী ও পুত্র রবীন রাজবংশী। তারা নিজেরাও লোকগানের সাথে জড়িত।
২০২১ সালের ৭ এপ্রিল বুধবার করোনায় আক্রান্ত হয়ে মৃত্যুবরণ করেন ইন্দ্রমোহন রাজবংশী। এর আগে ১ এপ্রিল বৃহস্পতিবার বুকে ব্যথা অনুভব করলে মহাখালী মেট্রোপলিটন হাসপাতালে তার করোনা পরীক্ষা করা হয়। পরীক্ষায় তার করোনা পজিটিভ আসে। সেই সঙ্গে ফুসফুসে সংক্রমণ ধরা পড়ে। পরে ৩ এপ্রিল তাকে রাজধানীর মালিবাগের প্রশান্তি হাসপাতালে আইসিইউতে ভর্তি করানো হয়। পরবর্তীতে ৪ এপ্রিল তাঁকে বঙ্গবন্ধু শেখ মুজিব মেডিক্যাল বিশ্ববিদ্যালয়ে ভর্তি করানো হয়। এরপর অবস্থার অবনতি হলে তাকে আইসিইউতে নেওয়া হয়। সেখানেই তিনি মৃত্যুবরণ করেন।
নিখিল সেন

নিখিল সেনগুপ্ত (১৬ এপ্রিল ১৯৩১ – ২৫ ফেব্রুয়ারি ২০১৯) ছিলেন বাংলাদেশের একজন প্রতিথযশা নাট্যকার ও সংস্কৃতিকর্মী। এছাড়াও তিনি একজন অভিনয় শিল্পী, আবৃতিশিল্পী, ভাষা সৈনিক, মুক্তিযোদ্ধা এবং রাজনীতিবিদ হিসেবে পরিচিত ছিলেন। আবৃতিতে অবদানের জন্য ২০১৫ সালে শিল্পকলা পদক এবং নাটকে বিশেষ অবদানের জন্য তিনি ২০১৮ সালে বাংলাদেশের দ্বিতীয় সর্বোচ্চ বেসামরিক পুরস্কার একুশে পদক লাভ করেন।
নিখিল সেনগুপ্ত ১৯৩১ সালের ১৬ এপ্রিল বরিশালের কলশ গ্রামে জন্মগ্রহণ করেন। পুরো নাম নিখিল সেনগুপ্ত হলেও তিনি নিখিল সেন এবং নিখিল দা নামেই পরিচিত। তার পিতার নাম যতীশ চন্দ্র সেনগুপ্ত ও মাতার নাম সরোজিনী সেনগুপ্ত। এই দম্পতির দশ সন্তানের মধ্যে নিখিল চতুর্থ। তিনি মাধ্যমিক পাশ করে উচ্চ শিক্ষার জন্য কলকাতা সিটি কলেজে ভর্তি হন এবং কলকাতা থেকে স্নাতক ডিগ্রী অর্জন করে পুনরায় বরিশালে ফিরে আসেন।
১৯৪১ সাল থেকে নিখিল বরিশালের সাংস্কৃতিক কার্যক্রম বিশেষ করে থিয়েটার ও আবৃত্তিতে জরিত ছিলেন। তিনি ১৯৫১ সালে প্রতিষ্ঠিত বরিশাল শিল্পী সংসদের একজন প্রতিষ্ঠাতা সদস্য। ১৯৫২ সালে বরিশাল থিয়েটার নামে একটি সাংস্কৃতিক দল গঠন করেন। নিখিল "সিরাজের স্বপ্ন" নাটকে "সিরাজ" চরিত্রে অভিনয় করার মধ্য দিয়ে নাট্যজীবন শুরু করেন নিখিল সেন। পরবর্তীতে অসংখ্য নাটকে অভিনয় করেন।
২০০৫ সাল পর্যন্ত তিনি ২৮টি মঞ্চ নাটকে দিকনির্দেশনা প্রদান করেন। এর মধ্যে উল্লেখযোগ্য হল, মনোজ মিত্রের "সাজানো বাগান", মমতাজউদ্দীন আহমেদের "নীলদর্পণ" এবং মামুনুর রশীদের "ওরা কদম আলী"।
নিখিল সেন কমিউনিস্ট আন্দোলনের সাথে যুক্ত ছিলেন। ১৯৫২ সালে ভাষা আন্দোলনে যোগদান করেন এবং পাকিস্তানি শাসনামলে কমিউনিস্ট পার্টির সদস্য হিসেবে দীর্ঘদিন আত্মগোপনে ছিলেন। ১৯৭১ সালে বাংলাদেশের স্বাধীনতা যুদ্ধ শুরু হলে তিনি যুদ্ধে যোগদান করেন।
নিখিল সেনগুপ্ত ব্যক্তিগত জীবনে ১ ছেলে ও ২ কন্যার জনক। ২০১৯ সালের ২৫ ফেব্রুয়ারি বার্ধক্য জনিত কারণে শের-ই-বাংলা মেডিকেল কলেজ হাসপাতালে চিকিৎসাধীন অবস্থায় স্থানীয় সময় দুপুর ১টায় ৮৭ বছর বয়সে মৃত্যুবরণ করেন।
ডান্স ইন্ডিয়া ডান্স (ফ্র্যাঞ্চাইজ)

ডান্স ইন্ডিয়া ডান্স (অধিকাংশ সময় ডিআইডি বলা হয়; ট্যাগলাইন:"ডান্স কা আসলি আইডি ডি.আই.ডি.") একটি নৃত্য প্রতিযোগিতামূলক ভারতীয় রিয়েলিটি টেলিভিশন ফ্র্যাঞ্চাইজ যার সকল ধারাবাহিক জি টিভিতে সম্প্রচারিত হয়ে আসছে।
ধারাবাহিকসমূহের ছক:
টীকা:
"ডান্স ইন্ডিয়া ডান্স" হল ডিআইডি এর প্রধান ধারাবাহিক যা ৩০ জানুয়ারী ২০০৯ সাল থেকে সম্প্রচারিত হয়ে আসছে। এ পর্যন্ত এতে ৬ টি মৌসুম আয়োজিত হয়েছে।
"ডিআইডি লি'ল মাস্টারস" হল শিশুদের নৃত্য প্রতিযোগিতামূলক ধারাবাহিক। এ পর্যন্ত এর ৫ টি মৌসুম আয়োজিত হয়েছে।
"ডিআইডি ডাবলস" হল ডিআইডি আয়োজিত দ্বৈত নৃত্য প্রতিযোগিতা।
"ডিআইডি সুপার মমস" হল মা'দের নিয়ে আয়োজিত নৃত্য প্রতিযোগিতামূলক ধারাবাহিক। এ পর্যন্ত এর ২ টি মৌসুম আয়োজিত হয়েছে এবং ৩ম মৌসুম 
বর্তমানে সম্প্রচারিত হচ্ছে।
ডিআইডি বিভিন্ন ধরনের প্রতিযোগিতা আয়োজন করার পাশাপাশি কিছু বিশেষ ধারাবাহিকও আয়োজন করেছে। সেগুলো হল,
ডিআইডি এর সকল ধারাবাহিক ভারতীয় চলচ্চিত্র অভিনেতা মিঠুন চক্রবর্তীর সাথে ২/৩ জন বিচারক করেন। এখানে মিঠুন চক্রবর্তী প্রধান বিচারকের দ্বায়িত্ব পালন করেন এবং তাকে গ্র্যান্ড মাস্টার বলা হয়।
বিচারকবৃন্দের তালিকা:
তন্ত্রসার

তন্ত্রসার বা বৃহৎ তন্ত্রসার তন্ত্র সাধনার নানা গ্রন্থে উল্লিখিত দশমহাবিদ্যার বিভিন্ন দেবীর সামাজিক পূজা পদ্ধতির একটি গ্রন্থ। তন্ত্রশাস্ত্রে সুপন্ডিত তন্ত্রসাধক কৃষ্ণানন্দ আগমবাগীশ ১৭০টি তন্ত্র সাধনার গ্রন্থ থেকে নির্যাস গ্রহণ করে বিখ্যাত "তন্ত্রসার" গ্রন্থটি রচনা করেন। সমগ্র দেশে এই গ্রন্থটি সমাদৃত হয়। কৃষ্ণানন্দ ছিলেন উদারচেতা, ধর্মবিষয়ে তাঁর কোনো গোড়ামি ছিল না। তাই তন্ত্রসার গ্রন্থে শৈব, গণপত্য, শাক্ত, বৈষ্ণব ও সৌর সম্প্রদায়ের তন্ত্রগ্রন্থগুলির সার গ্রহণ করে সন্নিবেশন হয়েছে। তিনি তন্ত্র বিষয়ে তত্ত্ববোধিনী নামে আরও একটি গ্রন্থ লেখেন।
তাঁর প্রকৃত নাম কৃষ্ণানন্দ ভট্টাচার্য। তন্ত্র সাধনার আগম পদ্ধতিতে সিদ্ধি লাভ করে তিনি আগমবাগীশ উপাধি পান। তিনি বাংলায় কালী সাধক কৃষ্ণানন্দ আগমবাগীশ নামে জনপ্রিয় হয়ে ওঠেন। কৃষ্ণানন্দ আগমবাগীশ (জন্ম: আনুমানিক ১৬০০-১৬১০ খ্রি:) ছিলেন সপ্তদশ শতকের এক উচ্চস্তরের তন্ত্রসাধক, যিনি নদিয়া জেলার নবদ্বীপ শহরে জন্মগ্রহণ করেন।
তাজুল ইসলাম (রাজনীতিবিদ)

মোঃ তাজুল ইসলাম (জন্ম: ৩০ জুন ১৯৫৫) হলেন বাংলাদেশের একজন রাজনীতিবিদ ও ব্যবসায়ী। তিনি কুমিল্লা-৯ আসনের সাবেক সংসদ সদস্য ও সাবেক স্থানীয় সরকার, পল্লী উন্নয়ন ও সমবায় মন্ত্রী। সপ্তম জাতীয় সংসদে তিনি কুমিল্লা-১০ আসনের সংসদ সদস্য ছিলেন। ২০২৪ এর ছাত্র জনতার গণঅভ্যুত্থানের পর তিনি দেশ থেকে পলায়ন করেন।
মোঃ তাজুল ইসলাম ৩০ জুন ১৯৫৫ সালে তৎকালীন পূর্ব পাকিস্তানের কুমিল্লার মনোহরগঞ্জের পোমগাঁও গ্রামে জন্মগ্রহণ করেন। পিতা জুলফিকার আলী এবং মাতা আনোয়ারা বেগম দম্পতির ৩ ছেলে ও ৪ মেয়ের মধ্যে তিনি সবার বড়।
তিনি পোমগাঁও সরকারি প্রাথমিক বিদ্যালয় থেকে শিক্ষাজীবন শুরু করে পোমগাঁও উচ্চ বিদ্যালয় থেকে মাধ্যমিক ও নওয়াব ফয়জুন্নেছা সরকারী কলেজ থেকে উচ্চ মাধ্যমিক পাশ করেন। চট্টগ্রাম বিশ্ববিদ্যালয় থেকে স্নাতক ও স্নাতকোত্তর ডিগ্রী অর্জন করেন। তিনি সাউদার্ন ইউনিভার্সিটি থেকে মার্কেটিং এবং ইন্টারন্যাশনাল বিজনেস স্কুল অব স্ক্যান্ডিনেভিয়া থেকে ফিন্যান্সে এমবিএ ডিগ্রি অর্জন করেন।
তার স্ত্রী ফৌজিয়া ইসলাম। এই দম্পতীর ২ ছেলে ও ২ মেয়ে। ছেলেরা শিক্ষাজীবন শেষ করে নিজেদের শিল্প প্রতিষ্ঠানের পরিচালক হিসেবে দায়িত্ব পালন করছেন। মেয়েদের মধ্যে একজন ব্যারিস্টার আর অন্যজন উচ্চ শিক্ষার জন্য আমেরিকায় বসবাস করছেন।
তাজুল ইসলাম ফেবিয়ান গ্রুপ অব ইন্ডাস্ট্রিজ সহ ২০ টি প্রতিষ্ঠানের সত্ত্বাধিকারী। তিনি যমুনা ব্যাংকসহ ২টি বেসরকারি ব্যাংকের পরিচালনা করছেন। দৈনিক প্রতিদিনের সংবাদ পত্রিকার প্রকাশক তিনি।
তিনি নোয়াখালী বিজ্ঞান ও প্রযুক্তি বিশ্ববিদ্যালয়ের সিনেটর হিসেবে দায়িত্ব পালন করেন।
তাজুল ইসলাম ১২ জুন ১৯৯৬ সালের সপ্তম জাতীয় সংসদ নির্বাচনে কুমিল্লা-১০ আসন থেকে বাংলাদেশ আওয়ামী লীগের প্রার্থী হিসেবে সংসদ সদস্য নির্বাচিত হন। ২০০৮ সালের নবম, ২০১৪ সালের দশম ও ২০১৮ সালের একাদশ জাতীয় সংসদ নির্বাচনে কুমিল্লা-৯ আসন থেকে বাংলাদেশ আওয়ামী লীগের প্রার্থী হিসেবে সংসদ সদস্য নির্বাচিত হন।
একাদশ জাতীয় সংসদে শেখ হাসিনার চতুর্থ মন্ত্রিসভয় স্থানীয় সরকার, পল্লী উন্নয়ন ও সমবায় মন্ত্রী হিসেবে ৭ জানুয়ারি ২০১৯ থেকে ১৯ মে ২০১৯ পর্যন্ত দায়িত্ব পালন করে তিনি ১৯ মে ২০১৯ থেকে স্থানীয় সরকার বিভাগের মন্ত্রী হিসেবে নিযুক্ত হোন।
বিগত জাতীয় সংসদের মেয়াদগুলিতে তিনি স্বরাষ্ট্র মন্ত্রণালয়, অর্থ মন্ত্রণালয় ও পরিকল্পনা মন্ত্রণালয়ের সংক্রান্ত সংসদীয় কমিটির সদস্য হিসেবে দায়িত্ব পালন করেন। বিদ্যুৎ, জ্বালানী ও খনিজ সম্পদ মন্ত্রণালয়ের সংক্রান্ত সংসদীয় কমিটি কমিটিতে তিনি সভাপতি হিসেবে দায়িত্ব পালন করেন।
আ. ক. ম. বাহাউদ্দিন বাহার

আ ক ম বাহাউদ্দিন বাহার (জন্ম: ১৯ মে, ১৯৫৪) একজন বাংলাদেশী রাজনীতিবিদ ও মুক্তিযোদ্ধা। তিনি কুমিল্লা-৬ আসনের সাবেক জাতীয় সংসদ সদস্য। তিনি ২০১৪ সালের ৫ জানুয়ারি তারিখে অনুষ্ঠিত দশম জাতীয় সংসদ নির্বাচনে একজন “সংসদ সদস্য” হিসাবে নির্বাচিত হন। সংবিধান অনুযায়ী দশম জাতীয় সংসদের স্পিকার ড. শিরীন শারমিন চৌধুরীর কাছে ৩ জানুয়ারী ২০১৯ তারিখে একাদশ সংসদের সংসদ সদস্য হিসেবে তিনি শপথবাক্য পাঠ করেন। ২০২৪ সালে অসহযোগ আন্দোলনের পর রাষ্ট্রপতি মোহাম্মদ সাহাবুদ্দিন জাতীয় সংসদ বিলুপ্ত করলে তিনি সংসদ সদস্য পদ হারান।
আ ক ম বাহাউদ্দিন বাহার ১৯৫৪ সালের ১৯ মে তৎকালীন পূর্ব পাকিস্তানের কুমিল্লায় জন্মগ্রহণ করেন।
কুমিল্লা মহানগর আওয়ামী লীগের প্রতিষ্ঠাতা সভাপতি, সাবেক সাধারণ সম্পাদক ও সাংগঠনিক সম্পাদক কুমিল্লা দক্ষিণ জেলা আওয়ামীলীগ।
কুমিল্লা পৌরসভার দুই বার চেয়ারম্যান নির্বাচিত হন।
২০২৪ সালে অসহযোগ আন্দোলনের পর রাষ্ট্রপতি মোহাম্মদ সাহাবুদ্দিন জাতীয় সংসদ বিলুপ্ত করলে তিনি সংসদ সদস্য পদ হারান।
নূরুল ইসলাম মিলন

নূরুল ইসলাম মিলন (জন্ম: ২০ জুলাই ১৯৪৯) হলেন বাংলাদেশের একজন প্রখ্যাত রাজনীতিবিদ ও ২৫৬ নং (কুমিল্লা-৮) আসন থেকে নির্বাচিত জাতীয় সংসদ সদস্য। তিনি ২০১৪ সালের ৫ জানুয়ারি তারিখে অনুষ্ঠিত দশম জাতীয় সংসদ নির্বাচনে একজন “সংসদ সদস্য” হিসাবে নির্বাচিত হন।
নূরুল ইসলাম মিলন ১৯৪৯ সালের ২০ জুলাই তৎকালীন পূর্ব পাকিস্তানের কুমিল্লায় জন্মগ্রহণ করেন।